text:
28 майҙа балаларҙың хоҡуҡтарын яҡлау мәсьәләләре буйынса ҡабул итеү ойошторола
28 майҙа РФ Президентының Башҡортостан Республикаһындағы йәмәғәт ҡабул итеү бүлмәһендә етем, атай-әсәй тәрбиәһенән мәхрүм һәм ауыр тормош хәлендә ҡалған балаларҙың хоуҡтарын, законлы мәнфәғәттәрен һәм азатлығын яҡлау мәсьәләләре буйынса граждандарҙы ҡабул итеү ойошторола. Уны Өфө хакимиәтенең эштәр идарасыһы Искәндәр Сираев менән БР Муниципаль берәмектәр советының башҡарма директоры Рөстәм Исхаков ҡатнашлығында БР-ҙағы Бала хоҡуҡтары буйынса вәкил Милана Скоробогатова үткәрә.
Башлана – 14 сәғәттә.
Йәмәғәт ҡабул итеү бүлмәһенең адресы: Өфө, Цюрупа урамы,100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


c: text/html

text:
Баймаҡ районы хакимиәте етәкселегендә үҙгәрештәр
25 февралдә Баймаҡ районы муниципаль районы Советы ултырышы үткәрелде. Унда, икенсе эшкә күсеү менән бәйле, район етәксеһе Рөстәм Сәйетовтың вәкәләттәрен ваҡытынан алда туҡтатыу тураһында мәсьәлә ҡаралды.
Баймаҡ районы хакимиәте башлығы вазифаһын ваҡытлыса башҡарыуҙы Совет депутаттары Илшат Ситдиҡовҡа йөкмәтте. Хакимиәт башлығы вазифаһын ул ошо вазифаға конкурс һөҙөмтәләре буйынса район Советы тәғәйенләгән кеше үҙ вазифаларын үтәй башлағанға тиклем башҡарасаҡ.

robotstxt: allowed

filter: keep


text:
Башҡортостан Президенты Ишембай ҡалаһы һәм районы активы менән территорияны үҫтереү мөмкинлектәрен тикшерҙеФото: Олег Яровиков
Башҡортостан Президенты Ишембай ҡалаһы һәм районы активы менән территорияны үҫтереү мөмкинлектәрен тикшерҙе
Башҡортостан Президенты Ишембай ҡалаһы һәм районы активы менән территорияны үҫтереү мөмкинлектәрен тикшерҙеФото: Олег Яровиков
Шәмбе, 16 мартта, Башҡортостан Президенты Рөстәм Хәмитов Ишембай ҡалаһы һәм районы активы менән территорияның бөгөнгө хәлен, проблемаларын һәм уны үҫтереү мөмкинлектәрен тикшерҙе.
Президент төп йүнәлештәр, шул иҫәптән аграр йүнәлеш буйынса бурыстарҙы билдәләне. Атап әйткәндә, Рөстәм Хәмитов фермаларҙы яңыртырға һәм аграр секторҙың иген етештереү йүнәлешен үҫтерергә саҡырҙы.
Башҡортостан Президенты фекеренсә, Ишембай районы «500 ферма» программаһында әүҙем ҡатнашырға тейеш. Үткән йылда республикала 70-кә яҡын ферма төҙөлгән, быйыл йәнә 120 ферма төҙөү планлаштырыла.
Иген етештереү өлкәһенә килгәндә, төбәк башлығы был йүнәлеште үҫтереү кәрәклеген билдәләне. Теләһә ниндәй һауа шарттарында ла республикала өс миллион тонна иген етештерелергә тейеш, тигән бурыс ҡуйҙы Рөстәм Хәмитов. Шуларҙың ике миллионы – төбәктә ҡалырға, ә бер миллион самаһы һатыуға йүнәлтелергә тейеш. Техника, технологиялар, фән – беҙҙә барыһы ла бар, шуға күрә һауа шарттарына буйһонорға тейеш түгелбеҙ, тип иҫәпләй Президент.
Ишембай районына, 2012 йылда ҡоролоҡтан зыян күргән төбәк булараҡ, 12 миллион һум аҡса йүнәлтелгән. Шулай уҡ орлоҡ һатып алыу һәм ауыл хужалығы эштәрен үткәреү өсөн финанс ярҙам ҡаралған.
Районда бер нисә инвестиция проекты уңышлы тормошҡа ашырыла. Уларҙың береһенә ярашлы, «ИНМАН» ябыҡ акционерҙар йәмғиәтендә производствоны өс тапҡырға ҙурайтыу күҙ уңында тотола. Австрияның Palfinger концерны был маҡсаттарға 22 миллион евро бүлергә әҙер.
«Ҡуштау» тау саңғыһы курортын төҙөү иҫәбенә туристарҙы йәлеп итеү йәнә бер аҡса эшләү ысулы булып тора. Белорет районының был өлкәләге тәжрибәһе яҡшы мөмкинлектәр хаҡында һөйләй.
— Белоретта саңғыла шыуыусылар һаны ике тапҡырға артты, ҡунаҡханалар, кафелар эшмәкәрлеге шунда уҡ әүҙемләште, аҡса килә башланы, — тине Башҡортостан Президенты. – Бының өҫтөндә эшләргә кәрәк.
Йыйылышта социаль мәсьәләләр ҙә тикшерелде. Президент һүҙҙәренсә, киләсәктә Ишембайҙың барлыҡ медицина объекттары бер үҙәктә тупланасаҡ – биш йыл эсендә заманса медицина ҡаласығы төҙөләсәк. Алдағы өс йылда ҡалала ҙур бала табыу йорто төҙөләсәк.
Демографик мәсьәләләрҙе хәл итеү өсөн, Президент иҫәпләүенсә, тәү сиратта йәштәрҙең йәшәү сифатын яҡшыртырға кәрәк. Бының өсөн уларҙы торлаҡ, эш урындары, лайыҡлы хеҙмәт хаҡы һәм балалар баҡсалары менән тәьмин итеү зарур.


text:
Башҡортостанда алтын эҙләү һәм сығарыу буйынса аукцион еңеүсеһе асыҡланған
"Инженертехмаркет" яуаплылығы сикләнгән йәмғиәте Башҡортостандың Ураҙ сәсмә алтындары төркөмөнә ҡараған Николаевск-Арсентьевск участкаһында сәсмә алтын эҙләү һәм сығарыуға аукционда еңеп сыҡты. БР буйынса Ер аҫты байлыҡтарын файҙаланыу идаралығынан хәбәр итеүҙәренсә, предприятие өс миллион ярым һум күләмендә бер тапҡыр эшләнә торған түләү башҡарырға әҙерлеген белдергән. Еңеүсене асыҡлауҙа ошо төп критерий булған да инде.
"Инженертехмаркет"ҡа сәсмә алтын эҙләүгә һәм сығарыуға 20 йылға иҫәпләнгән лицензия бирелгән.
Майҙаны һигеҙ квадрат километр тәшкил иткән Николаевск-Арсентьевск участкаһы Учалы районында урынлашҡан. С1 категорияһы буйынса дөйөм запас — 106 килограмм, С2 – 32 килограмм. Участка биләмәһендә йәмғеһе биш һибелмә алтын урыны бар. Ҡайһы берәүҙәрендә, тулы булмаған архив мәғлүмәттәренән күренеүенсә, 200 килограмға тиклем ҡиммәтле металл табылған.
"Инженертехмаркет" яуаплылығы сикләнгән йәмғиәтенән тыш, аукционда «Компаньон» яуаплылығы сикләнгән йәмғиәте ҡатнашҡан. Ике предприятие ла Силәбе ҡалаһынан.


text:
Мәләүез районында «Мәләүез илһөйәрҙәре» ижади эштәр конкурсы үткәрелә
Мәләүез районында мәктәптә һәм урта махсус уҡыу йорттарында белем алыусылар араһында «Мәләүез илһөйәрҙәре» ижади эштәр конкурсы старт алды. Ул 23 февралгә тиклем дауам итәсәк.
Рухи һәм әхлаҡи ҡиммәттәрҙе пропагандалау, Бөйөк Ватан һуғышы геройҙары, локаль ҡораллы конфликттарҙа һәм Чернобыль атом электростанцияһындағы һәләкәттең эҙемтәләрен бөтөрөүҙә ҡатнашыусылар өлгөһөндә балаларҙа тыуған илгә һөйөү тәрбиәләү конкурстың төп маҡсаты булып тора. Бәйгелә ҡатнашыу өсөн эштәр 10 февралгә тиклем ҡабул ителә. Еңеүселәр киләһе биш номинацияла билдәләнәсәк: һүрәт, архив фотоһы, ҡул эштәре, шиғыр, проза әҫәре. Был хаҡта район хакимиәтенең мәғлүмәт-аналитика бүлегенән хәбәр иттеләр.


text:
Рөстәм Хәмитов Башҡортостан халҡын БАССР-ҙың 95 йыллығы менән ҡотланы
Башҡортостан Республикаһы Президенты Рөстәм Хәмитов республика халҡын мөһим дата – Башҡорт Автономиялы Совет Социалистик Республикаһының 95 йыллығы менән ҡотланы.
Ҡотлауҙа, атап әйткәндә, былай тиелә: «Башҡортостан Рәсәй Федерацияһы составында беренсе автономиялы берәмек булды. Быуат элек тиерлек был билдәле ваҡиға беҙҙең күп милләтле дәүләт өсөн, илдә федератив мөнәсәбәттәр үҫешенә башланғыс һалып, тарихи һәм боролошло булды.
1919 йылдың 23 мартында Башҡортостандың формалашыуында яңы үҫеш этабы, Рәсәй федерализмы принциптарына таяныу менән уның дәүләт төбәк ҡоролошон булдырыу башланды. Яңы сифатта үҙ тормошоноң тиҫтәләгән йылдар эсендә Башҡортостан Рәсәйҙең иң иҡтисади, сәнәғәт, аграр һәм мәҙәни үҫешкән үҙәктәр иҫәбенә сыҡты.
Бөгөн беҙ – бай һәм уңышлы республика. Беҙҙең өҫтөнлөктәр иҫәбендә – тотороҡло иҡтисад, белем биреү, һаулыҡ һаҡлау, мәҙәниәт үҫеше нигеҙендә кешеләрҙең йәшәү сифатын арттырыу. Беҙҙә гражданлыҡ йәмғиәте институты барлыҡҡа килде, сәйәси төрлөлөк һәм хоҡуҡи мәҙәниәт камиллаша.
Беҙ намыҫлы эшләйбеҙ, уҡыйбыҙ, ижад итәбеҙ, Ватандың сәскә атыуына эштәр менән булышлыҡ итергә тырышабыҙ. Бөгөн беҙҙең йәштәр сағыу идеялар, инновацион проекттар менән йәшәй, сифатлы белем алырға, ижади һәләттәрҙе тормошҡа ашырырға ынтыла.
Һәр саҡтағыса бай йолаларыбыҙҙың үҙенсәлеклелеге, телдәрҙең күплелеге, еребеҙҙә йәшәгән 100 милләттән күберәк вәкилдәрҙең һәм барлыҡ төп дини конфессияларҙың дуҫлығы һәм берҙәмлеге менән ғорурланабыҙ. Был байлыҡты беҙҙең бөгөнгө һәм киләсәк эштәрҙең нигеҙе һымаҡ һаҡларға кәрәк.
Беҙҙең күп милләтле Башҡортостан халҡын егәрлелек һәм тыйнаҡлыҡ, айырыуса ихласлыҡ һәм асыҡлыҡ, килешеп йәшәү һәләте, ауырлыҡтар алдында ҡурҡып ҡалмай эшләргә белеү айыра. Бай тәбиғи, сәнәғәт, интелектуал ресурстарға таянып беҙҙең уртаҡ тырышлыҡтар республика алдында торған бөтә мөһим бурыстарҙа уңышлы хәл итергә ярҙам итәсәгенә ысын күңелдән ышанам.
Байрам менән һеҙҙе, ҡәҙерле дуҫтар! Һаулыҡ, уңыштар һәм татыулыҡ!».


text:
Башҡортостанда парламентарийҙар һаны ҡыҫҡартыла
Иҙел буйы федераль округы төбәктәренең ҡанундар сығарыу органдары ассоциацияһы ултырышы үтте. Унда ватандашлыҡ йәмғиәтен камиллаштырыу, халыҡҡа социаль ярҙам, атап әйткәндә, шифахана-курорттарҙа сәләмәтлектәрен нығытыу, полиция тураһында ҡанун һәм экстремизм менән көрәш мәсьәләләре ҡаралды.
Оптималләштереү тигәндән күп төбәктәрҙә парламентарийҙар һанын ҡыҫҡартыу әленән үк башланды. Мәҫәлән, Дәүләт Йыйылышы-Ҡоролотай корпусында әле 120 депутат булғһа, оҙаҡламай, улар 110-ға ҡаласаҡ.
Тап республика парламенты спикеры Константин Толкачев бөгөнгө ултырышта шифаханаларҙа халыҡ сәләмәтлеген нығытыу мәсьәләһе буйынса сығыш яһаны. Башҡортостан миҫалында ул етешелгәндәрҙе билдәләне, был йәһәттән көнүҙәк проблемаларҙы атаны. Улар халыҡты күберәк шифаханаларға йәлеп итеү, балалар сәләмәтлеген һаҡлауға ҡайтып ҡала. Ултырыш һуңында президент Рөстәм Хәмитов ысынлап та беҙҙә шифаханалар күп, әммә уларҙа ябай халыҡ ял итә алмай, хаҡтар ҡиммәт тине.
Ассоциация ултырышында полиция тураһында федераль ҡанун да ҡаралды. Был тема буйынса Пенза өлкәһе парламенты спикеры Александр Гуляков сығыш яһап, милиция атамаһын полицияға алмаштырыу кәрәкле эш тине. Атаманан бигерәк органдар эшмәкәрлеген яҡшыртыу ҙа мөһим. Пенза парламенты башлығы фекеренсә, эске эштәр буйынса төбәк етәксеһен тәғәйенләгәндә федераль үҙәк субъекттар фекерен иҫәпкә алырға тейеш.


text:
Башҡортостан Президенты яңы Премьер-министр эшмәкәрлегенең төп йүнәлештәрен билдәләне
Бөгөн республика парламентына БР Хөкүмәте Премьер-министры вазифаһына Азамат Илембәтовтың кандидатураһын күрһәтеп, Башҡортостан Президенты Рөстәм Хәмитов яңы Премьер-министрға тәү сиратта хәл итергә тура киләсәк төп мәсьәләләрҙе билдәләне.
— Иғтибар йүнәлтергә тура киләсәк иң мөһим эшмәкәрлек йүнәлештәренең береһе — ул Салауат – Стәрлетамаҡ сәнәғәт узелы нигеҙендә нефть һәм газ химияһы үҙәген булдырыу, — тине Башҡортостан Президенты. — РусГидро һәм Alstom француз компанияһы менән берлектә сәнәғәт технопаркы төҙөлөшө – республиканың машиналар эшләү комплексына яңы этәргес биреүгә һәләтле киләһе сәнәғәт проекты. Шулай уҡ Ҡариҙел йылғаһында гидроэлектростанция һәм Белорет районында тулы цикллы металлургия заводы төҙөлөштәре лә һис шикһеҙ өҫтөнлөклө проекттар иҫәбендә.
Иҡтисади уңыштың тағы ла мөһимерәк өлөшө тип Рөстәм Хәмитов бәләкәй һәм урта бизнесты атаны.
— Көнбайыштың – АҠШ, Италия, Францияның тәжрибәһе һәм көнсығыштың — Ҡытай йәки, мәҫәлән, Көньяҡ Кореяның тәжрибәһе лә был хаҡта һөйләй, — тип билдәләне республика башлығы. — Ниһайәт, бәләкәй эшҡыуарлыҡ үҫеше өсөн ыңғай шарттар булдырырға кәрәк — был Хөкүмәтебеҙҙең иң мөһим бурысы. Эш хаҡын арттырыу, әлегә ул Рәсәй буйынса уртаса эш хаҡынан да бәләкәй, төҙөлөш комплексын әүҙемләштереү — былар ҙа беҙҙең эшебеҙҙәге төп йүнәлештәр. Граждандарыбыҙ улар буйынса һөҙөмтәләр көтә, һәм улар һөҙөмтә булырына өмөтләнергә хоҡуҡлы.


text:
Өфөлә ҡалалағы иң ҙур «Ете ҡыҙ» фонтаны асылаФото: Олег Яровиков
Өфөлә ҡалалағы иң ҙур «Ете ҡыҙ» фонтаны асыла
Өфөлә ҡалалағы иң ҙур «Ете ҡыҙ» фонтаны асылаФото: Олег Яровиков
ӨФӨ, 2015 йыл, 14 май. /«Башинформ» мәғлүмәт агентлығы, Ләйлә Аралбаева/.
Өфөлә, Башҡорт опера һәм балет театры янында, диаметры 18 метрлыҡ ҙур фонтан асыла. Фонтандың уртаһына «Ете ҡыҙ» тип аталған бронзанан эшләнгән дүрт метрлыҡ скульптура композицияһы ҡуйыла. Яңы фонтан төҫлө һәм музыкаль итеп эшләнә.
«Әлеге мәлдә инженерлыҡ селтәрҙәрен — һыу үткәргес, канализация, электр кабелен төҙөү тамамланған. Артабан эргәләге биләмәне төҙөкләндереү, ағастар ултыртыу һәм үләндәр сәсеү бурысы тора», — тип хәбәр итте «Уралагротехсервис»тың участка етәксеһе Әнүр Хөсәйенов.
Эштәр график буйынса алып барыла, фонтанды май аҙағында асыу ҡаралған. 2013 йылдан баш ҡалала ял урындары булдырыу, уларҙы реконструкциялау буйынса эштәр башҡарыла. Атап әйткәндә, Ғафури урамындағы сквер, Ленин урамындағы йәйәүлеләр зонаһы, Пушкин урамындағы аллея, Салауат Юлаев исемендәге баҡса төҙөкләндерелгән, тип хәбәр иттеләр Киров районы хакимиәтенән.


text:
Төбәк йәш натуралистарының яҡшы эштәре Мәскәү күргәҙмәһендә ҡатнашасаҡ
Республиканың балалар экологик-биология үҙәгендә Тирә-яҡ мөхитте һаҡлау йылына һәм Рәсәйҙә өҫтәмә белем биреүҙең 95 йыллығына арналған «Йәш натуралист–2013» конкурсы уҙғарылды. Төбәктең 25 районынан коллективтар «Сәскә үҫтереү», «Баҫыусылыҡ», «Йәшелсәселек», «Умартасылыҡ», «Емеш үҫтереү», «Шәхси ярҙамсы хужалыҡ», «Ландшафтлы дизайн һәм архитектура», «Дарыу үләндәре», «Минең чемпион», «Һирәк һәм аҙ таралған культуралар», «Хеҙмәт берләшмәләре», «Тәбиғәт оҫтаханаһы» кеүек номинациялар буйынса ҡыҙыҡлы, бай һәм тасуири итеп күргәҙмә экспонаттары тәҡдим иттеләр. Конкурс-күргәҙмәлә уҡыусылар экспонаттарҙың һәм тәжрибә эштәренең төрлө варианттарын күрһәттеләр,улар араһында территорияларҙың ландшафтлы дизайн презентацияһы электрон материалда.
Быйыл күргәҙмәлә белем биреү учреждениеларының уҡыу-тәжрибә участкаларында, мәктәп эргәһе территорияларында һәм ярҙамсы хужалыҡтарҙа үҫтерелгән, төрлө формалы, сортлы үҫентеләрҙе фантазияға бай итеп биҙәүҙәре хайран ҡалдырҙы. Рәсәй фәндәр академияһының Өфө ғилми үҙәге институты-ботаник баҡсаһының ғилми хеҙмәткәрҙәре жюри ағзалары булды.
Иң яҡшы экспонаттар Мәскәүҙә үтәсәк «Йәш натуралист–2013» Бөтә Рәсәй күргәҙмәһенә һайлап алынды.


text:
«АгроКомплекс-2012» күргәҙмәһендә Франция, Голландия һәм Германия вәкилдәре ҡатнашасаҡ
Шишәмбе, 13 мартта, «Өфө-Арена» комплексы иң ҙур аграр форум — «АгроКомплекс-2012» 22-се халыҡ-ара махсуслашҡан күргәҙмәһен үткәреү урынына әйләнәсәк. Унда Рәсәйҙең 20 төбәгенән, шулай уҡ яҡын һәм сит илдәрҙән — Украинанан, Беларуссиянан, Франция, Голландия, Германия һәм башҡа илдәрҙән 190-дан ашыу предприятие ҡатнашасаҡ, тип хәбәр иттеләр Башҡортостан күргәҙмә компанияһында.
Төбәк исеменән Башҡортостандың алдынғы предприятиелары —«Башсельхозтехника» дәүләт унитар ауыл хужалығы предприятиеһы, «Европа агротехникаһы — Өфө» ябыҡ акционерҙар йәмғиәте, «Стәрлетамаҡ Агротехсервисы» асыҡ акционерҙар йәмғиәте, «ЭлементАгроТех», «ЛБР-Агромаркет», «АгроТехКомплект» яуаплылығы сикләнгән йәмғиәттәре ҡатнашасаҡ.
Хәтерегеҙгә төшөрәйек, «АгроКомплекс» — беҙҙең төбәктәге берҙән-бер агросәнәғәт күргәҙмәһе һәм төбәк проекттары араһында был тематика буйынса иң ҙур форум. Күргәҙмәнең ойоштороусылары араһында ғәҙәттәгесә БР Ауыл хужалығы министрлығы ла бар. Быйыл форум Рәсәй Федерацияһының Ауыл хужалығы министрлығы һәм РФ Сауҙа-сәнәғәт палатаһы ярҙамында үткәрелә.
Күргәҙмә аренаһында ауыл хужалығы техникаһы, малсылыҡ һәм ҡошсолоҡ өсөн ҡорамалдар етештереүселәренең экспозицияһы йәйелдереләсәк, аҙыҡ-түлек, икмәк бешереү, төрөү ҡорамалдары күрһәтеләсәк. Айырым стендта орлоҡтар, һаҡлау саралары һәм ашламалар тәҡдим ителәсәк.
Күргәҙмә республикалағы ауыл хужалығы предприятиеларының һәм эшкәртеү сәнәғәтенең ҡаҙаныштары менән танышыу урынына әйләнергә тейеш. «САВА» компанияһы, «Башспирт» асыҡ акционерҙар йәмғиәте, «Авдон» сауҙа йорто, «Рощинский» дәүләт унитар ауыл хужалығы предприятиеһы үҙенең продукцияһын тәҡдим итәсәк.
«Өфө-Арена» алдындағы асыҡ майҙанда «АгроФерма» махсус проекты сиктәрендә һарыҡтар, кәзәләр, йорт ҡуяндары һәм ҡош-ҡорт күрһәтеләсәк.
Күргәҙмәнең төрлө бүлектәре араһында урамда йәйелдереләсәк ауыл хужалығы техникаһының һәм ҡорамалдарының экспозицияһы һәр ваҡыттағыса иң күләмлеһе буласаҡ.
«Агрокомплекс» сиктәрендә бай эш программаһы: «Агросәнәғәт комплексының инновацион үҫешенә — фәнни тәьминәт» халыҡ-ара ғилми-ғәмәли конференцияһы, икенсе тематика буйынса дүрт ғилми-ғәмәли конференция, өс семинар һәм өс түңәрәк өҫтәл планлаштырылған. Форум сиктәрендә иң яҡшы продукция өлгөләренә конкурстар ҙа үтәсәк.
Күргәҙмә 16 мартҡа тиклем эшләйәсәк.


text:
Өфөлә Еңеү көнө салютына 25 мең кеше йыйылды
Еңеү көнөндә Өфөлә В.И. Ленин исемендәге майҙанда киске салютҡа 25 мең самаһы кеше йыйылды. Был хаҡта Өфө хакимиәтендә үткән оператив кәңәшмәлә ҡала башлығы Павел Качкаев хәбәр итте. Уның һүҙҙәренсә, халыҡтың күпләп йыйылыуы был көндө шулай уҡ Еңеү паркында һәм Бөйөк Ватан һуғышында Еңеүгә арналған 63-сө еңел атлетика эстафетаһы старты ваҡытында«Динамо» стадионында күҙәтелгән.
Павел Качкаевтың билдәләүенсә, байрам ваҡытында Өфөлә ниндәйҙер ғәҙәттән тыш хәлдәр булмаған.
Салютҡа Өфөлә кеше күп йыйылһа ла, рекорд һандарға барып етмәгән. Мәҫәлән, бер йыл элек Еңеүҙең 65 йыллығын билдәләгәндә салют ҡарарға Өфөлә 35 мең самаһы кеше килгән булған. Ә Ҡала көнөндә 2010 йылда 40 мең самаһы кеше йыйылыуы күҙәтелгән.


text:
Саҡмағош районында һөтсөлөк малсылығы үҫтерелә
Саҡмағош районында "Баҙы" ауыл хужалығы производство кооперативына ингән Иҫке Боҫҡаҡ һөтсөлөк фермаһында быҙау аҙбары төҙөлөп бөттө. Бөгөн БР Президенты Мортаза Рәхимов үҙ эш сәфәре сиктәрендә малсылыҡ комплексын үҫтереү перспективалары менән танышты.
Ауыл хужалығы предприятиеһы етәксеһе Вадим Соколов һөйләүенсә, ферма 400 баш һыйыр малына иҫәпләнгән. Былтыр бик юғары һауым алыуға өлгәшелгән — һәр һыйырҙан уртаса 6400 литр һөт һауып алынған. Әле мал йәйләүҙә, ләкин тиҙҙән әҙер ҡураларға ҡайтарыласаҡ. Малсылыҡ фермаһында хәҙер ике һыйыр аҙбары, быҙау аҙбары, башмаҡтар өсөн ике бина һәм һауыу залы бар.
Мал аҙыҡ менән тулы күләмдә тәьмин ителәсәк. Был маҡсатта районда мал аҙығы яңы технология буйынса үҫтерелә. Мортаза Рәхимовҡа көнбағыш менән бергә кукуруз үҫкән баҫыуҙарҙы күрһәттеләр. Бындай технология мал аҙығы сифатын яҡшыртырға булышлыҡ итә. Ҡатнаш баҫыуҙар 60 гектар самаһы майҙанды биләй. Белгестәр әйтеүенсә, һәр гектарҙан 500 центнер самаһы йәшел масса йыйып алыу көтөлә.
Ә Йомаш ауылында коттедж ҡасабаһын төҙөү тамамлана. Бында йорттар "Арзан торлаҡ" милли проекты сиктәрендә төҙөлә. Хәҙерге ваҡытта 11 коттедж төҙөлгән дә инде. Бер йорттоң дөйөм майҙаны 100 квадрат метр тәшкил итә һәм уларҙың һәр береһенең 30 сутый ер участкаһы бар. Бында "Баҙы" ауыл хужалығы копперативының йәш белгестәре генә түгел, ә торлаҡ шарттарын яҡшыртыуға сиратта тороусылар ҙа торлаҡ ала. Киләсәктә коттедждар ҡасабаһы киңәйтеләсәк.
Бынан тыш, ауыл хужалығы предприятиеһында тыуымды дәртләндереүгә йүнәлтелгән үҙ программаһы эшләй. Вадим Соколов аңлатыуынса, беренсе бала тыуғанда 25 мең һум күләмендә бер тапҡыр бирелә торған пособие түләнә, ә икенсе һәм унан һуңғы балалар тыуғанда был сумма 10-ар мең һумға арта бара: икенсе бала тыуғанда ата-әсәһе — 35 мең һум, өсөнсөһө тыуғанда — 45 мең, ә дүртенсе бала тыуғанда 55 мең һум аҡса ала.


text:
Фото:
Йылға навигацияһы асылды
Фото:
«Өфө» йылға портында навигация-2010-ды асыу тантанаһы үтте. Сарала БР төҙөлөш, архитектура һәм транспорт министры Рауил Ибәтуллин, «Башҡортостан йылға пароходсылығы» асыҡ акционерҙар йәмғиәте генераль директоры Рауил Нафиҡов, флот ветерандары, атҡаҙанған йылғасылар, йылға училищеһы кадеттары һәм күп һанлы ҡунаҡтар ҡатнашты.
2010 йылғы навигация билдәләнгән ваҡытта асыла. Флот һәм ярҙамсы саралар эшкә тулыһынса әҙер. 2009-2010 йылдарға Башҡортостан йылға пароходсылығы буйынса судноларҙы ремонтлауға сығымдар 50 миллион һумдан ашыу тәшкил итте. Был 70 йылға техникаһы берәмеген ремонтларға мөмкинлек бирҙе.
— 2010 йылғы навигацияла туристик маршруттарҙа һәм ҡала эсендәге бәйләнештә 145 меңдән ашыу пассажир ташырға планлаштырыла. 1 миллион 100 мең тонна төрлө йөктәр ташыу бурысы ҡуйылған. «Өфө» һәм «Бөрө» йылға порттары тарафынан 2 миллион тонна тейәү-бушатыу эштәре башҡарыу планлаштырылған, – тип билдәләне үҙ сығышында «Башҡортостан йылға пароходсылығы» йәмғиәте генераль директоры Рауил Нафиҡов.
Башҡортостан йылға пароходсылығының төрлө класлы үҙйөрөшлө һәм үҙйөрөшлө булмаған флот суднолары паркы, шул иҫәптән пассажир теплоходтары, «йылға-диңгеҙ» класы теплоходтары, йөк һәм ярҙамсы суднолары бар. Урындағы линиялар буйынса һәм Кама, Волга йылғалары буйлап транзит бәйләнештә, төньяҡ-көнбайыш төбәк бассейнында йөктәр ташыла. Ял итеүселәр өсөн Ағиҙел, Кама, Волга йылғалары буйлап Мәскәү, Астрахань, Пермь, Кострома, Ҡазан һәм Рәсәйҙең башҡа мәҙәни үҙәктәренә тиклем круиздар ҡаралған.
Йылға флотына тоғролоҡ һәм профессиональ оҫталыҡ өсөн пароходсылыҡтың бер нисә хеҙмәткәре Рәсәй транспорт министлығының «Һыу һәм ҡоро ер юлдары менән идара итеүҙең 200 йыллығы хөрмәтенә» күкрәккә таға торған билдәләре менән наградланған. Бүләкләнеүселәр араһында судно капитандары һәм механиктары, суднолар ремонтлау-төҙөү заводы оҫталары бар.


text:
«Ҡар бөртөгө-2014» ғаилә туристик слеты һыуыҡтарға күрә күсерелде
«Ҡар бөртөгө-2014» ғаилә саңғы-туристик слеты алдағы йәкшәмбелә көслө һыуыҡтар күҙалланыу сәбәпле 2 февралдән 9-ына күсерелдә. Был турала Башҡортостан ҡала яны пассажирҙар компанияһының матбуғат хеҙмәте хәбәр итә.
«Ҡар бөртөгө» махсус электр поездының расписаниеһы үҙгәрешһеҙ ҡала: 9 февралдә Дим станцияһынан айырым эликтричка 5 сәғәт 27 минутта ҡуҙғала, Өфөнән – 6 сәғәттә һәм һуңғы туҡталыш пунктына 1753-сө километрға 8 сәғәт 28 минутта килеп етә. Өфөгә китеү ваҡыты 16 сәғәт 8 минутта, туристар ҡалаға 18 сәғәт 34 минутта ҡайтып етәсәк. Димгә «Ҡар бөртөгө» 19 сәғәт 7 минутта килеп етәсәк. Мәскәү ваҡыты.
Иҫегеҙгә төшөрәбеҙ, «Ҡар бөртөгө-2014» ғаилә саңғы-туристик слеты дүртенсе тапҡыр Куйбышев тимер юлының 1753-сө километр туҡталышы эргәһендә элекке Голодный хуторы яланында үтәсәк. Саңғы ярыштары, тауҙан шыуыу, балалар өсөн конкурстар, спорт уйындары үткәреләсәк. Ата-әсәләр менән балаларға ял итеү өсөн йылытылған палатка лагеры ҡороу планлаштырыла. Күңел асыу программаһы поездың ҡуҙғалып китеү ваҡытынан алып башланасаҡ: тәғәйенләнгән урынға тиклем юл буйына конкурстар һәм викториналар уҙғарыласаҡ.


text:
Башҡортостанға грипҡа ҡаршы беренсе партия вакцина килде Фото: Андрей Старостин
Башҡортостанға грипҡа ҡаршы беренсе партия вакцина килде
Башҡортостанға грипҡа ҡаршы беренсе партия вакцина килде Фото: Андрей Старостин
Башҡортостанға грипҡа ҡаршы бушлай прививкалар яһау өсөн вакциналарҙың беренсе партияһы килде. Был хаҡта шишәмбе,1 октябрҙә, «Комсомольская правда» гәзите редакцияһында үткән матбуғат конференцияһында Ҡулланыусылар хоҡуғын һәм кеше именлеген яҡлау өлкәһендәге күҙәтеү буйынса федераль хеҙмәттең Башҡортостан буйынса идаралығы етәксеһе Евгений Степанов хәбәр итте.
— Әлеге ваҡытта республикаға 150 мең вакцина килде. Быйыл Башҡортостанда барлығы 1,1 миллион кешегә грипҡа ҡаршы прививка яһарға планлаштырылған. Федераль бюджет аҡсаһына, йәғни бушлай 800 мең кешегә яһаласаҡ, улар иҫәбендә 300 мең бала, — тип аныҡлыҡ индерҙе Евгений Степанов.
Төбәктә миҙгелле грипҡа ҡаршы вакцинациялау кампанияһы башланған. Тәү сиратта прививка мәктәпкәсә йәштәге балаларға, мәктәп уҡыусыларына, медицина хеҙмәткәрҙәренә, уҡытыусыларға, пенсионерҙарға ҡуйыласаҡ.
Республикаға ҡалған вакцинаны алдағы көндәрҙә килтереп еткерәсәктәр, тип ышаныс белдерҙе Евгений Степанов.
— Республика халҡының 25 процентына прививка эшләргә плаштырыла, былтыр был һан 23 процент тәшкил иткәйне, — тине Ҡулланыусылар хоҡуғын һәм кеше именлеген яҡлау өлкәһендәге күҙәтеү буйынса федераль хеҙмәттең Башҡортостан буйынса идаралығы етәксеһе.
Грипҡа ҡаршы вакцина алыу өсөн республика бюджетынан өс миллион һум аҡса бүленгән. Ошо аҡса иҫәбенә бюджет ойошмалары хеҙмәткәрҙәренә прививка эшләнәсәк.
Идара башлығы ҙур предприятие һәм ойошмалар етәкселәрен үҙҙәренең хеҙмәткәрҙәренә вакцина ҡуйыу өсөн аҡса бүлеүҙәрен һораны.
Белгестәр фекеренсә, прививка ауырыуҙы алдан һөҙөмтәле иҫкәртә. Грипҡа ҡаршы Рәсәйҙә етештерелгән вакциналар сит илдекенән һис тә ҡалышмай, тип иҫәпләй эпидемиологтар. Вакцианның уртаса хаҡы – 200 һум. Быйыл етештерелгән вакцинаны ғына ҡуйҙырырға кәңәш ителә.
Грипҡа ҡаршы прививка яһалған кешеләрҙең 10 проценты ғына ауырый, эпидемиологтар инандырыуынса, улар ауырыуҙы еңел һәм өҙлөгөүһеҙ үткәрәсәк.


text:
Рөстәм Хәмитов Башҡортостан һайлау системаһының 20 йыллығына арналған конференцияла сығыш яһаныФото: Олег Яровиков
Рөстәм Хәмитов Башҡортостан һайлау системаһының 20 йыллығына арналған конференцияла сығыш яһаны
Рөстәм Хәмитов Башҡортостан һайлау системаһының 20 йыллығына арналған конференцияла сығыш яһаныФото: Олег Яровиков
ӨФӨ, 2015 йыл, 18 декабрь. /«Башинформ» мәғлүмәт агентлығы, Александр Смирнов/.
17 декабрҙә Хөкүмәт йортонда республика Башлығы Рөстәм Хәмитов төбәк һайлау системаһының 20 йыллығына арналған «Хәҙерге Рәсәйҙең һайлау системаһы: үҫеш мөмкинлектәре» тип аталған республика ғилми-ғәмәли конференцияһында сығыш яһаны.
– Һайлауҙар барыһының да иғтибарын йәлеп иткән ҙур ваҡиға ғына түгел. Һайлауҙар йәмғиәттең артабанғы үҫешенең сәйәси йүнәлешен билдәләүсе камертон булып сығыш яһай, – тине республика етәксеһе. – Улар күп осраҡта илдең, төбәктәрҙең, муниципалитеттарҙың, төрлө кимәлдәге власть органдарына үҙҙәренең вәкилдәрен һайлаусы кешеләрҙең өҫтөнлөктәрен сағылдыра. Бурысыбыҙ – граждандарҙың һайлауға хоҡуғын тормошҡа ашырыу ғына түгел. Халыҡты сәйәси һәм иҡтисади процестарға йәлеп итеү мөһим.
Рөстәм Хәмитов һүҙҙәренсә, һуңғы йылдарҙа һайлаусыларҙың ғына түгел, сәйәси партияларҙың да әүҙемлеге артҡан.
Башҡортостан етәксеһе, республика һайлау системаһының 20 йыллыҡ эшенә йомғаҡ яһап, ошо осорҙа төрлө кимәлдәге яҡынса 3 800 һайлау кампанияһы, шулай уҡ 73 референдум уҙғарылыуын билдәләне. Бөгөн территориаль һәм участка һайлау комиссиялары хәл иткес тауыш хоҡуғына эйә булған 35 мең ағзаны берләштерә.
2016 йылда ҡатнаш система буйынса етенсе саҡырылыш Рәсәй Дәүләт Думаһы депутаттарын, шулай уҡ муниципаль район һәм ҡала округтары советтары депутаттарын һайлау үткәрелә.


text:
Мырҙалар мәжлесе аҡһаҡалдары киләсәккә пландар ҡора
Башҡортостан Республикаһы Мырҙалар мәжлесенең аҡһаҡалдар Советы идараһы байтаҡ ҙур саралар үткәрергә планлаштыра.
14 мартта Бүздәктә һәм Килем ауылындағы татар тарихи-мәҙәни үҙәгендә Ҡоҙашевтар ырыуының шәжәрә байрамы үткәреләсәк. Сарала Мәскәүҙән, Татарстандан, Мордовиянан һәм Башҡортостандан Ҡоҙашевтарҙың боронғо татар дворяндар ырыуы вәкилдәре ҡатнашасаҡ, тип көтөлә. Мәскәү һәм Мәскәү өлкәһе татар мырҙалары ҡорбашы Ринат Ҡоҙашев һәм Рәсәй Императорҙар йорто герольдияһы рәйесе, РФ Президенты ҡарамағындағы геральдия комиссияһы ағзаһы Станислав Думин байрамдың хөрмәтле ҡунаҡтары буласаҡ.
Мырҙалар мәжлесенең йыллыҡ йыйылышын 18 апрелдә Өфөлә "Нур" театрында үткәрергә планлаштырыла, хәҙерге ваҡытта көн тәртибе буйынса тәҡдимдәр ҡабул ителә.
БР Татар мырҙалары мәжлесе июнь айында Болғарҙа (Татарстан) үткәреләсәк Волга буйы болғарҙарының ислам динен ҡабул итеү йыллығына арналған байрамда әүҙем ҡатнашырға планлаштыра.
Мәжлестең хөрмәтле ҡорбашы Маҡсат Мәмлиев аҡһаҡалдарҙы алдағы сараларҙа дворян ырыуҙары вәкилдәренең ҡатнашыуын ойошторорға саҡырҙы.


text:
Башҡортостанда беренсел торлаҡҡа ипотека ставкаһын субсидиялау ҡарала Фото: Олег Яровиков
Башҡортостанда беренсел торлаҡҡа ипотека ставкаһын субсидиялау ҡарала
Башҡортостанда беренсел торлаҡҡа ипотека ставкаһын субсидиялау ҡарала Фото: Олег Яровиков
ӨФӨ, 2016 йыл, 22 август. /«Башинформ» мәғлүмәт агентлығы, Галина Бахшиева/.
Башҡортостанда беренсел торлаҡҡа ипотека ставкаһын 10 процентҡа тиклем субсидиялау һәм кредит финанслауын алған саҡта төҙөлөш ойошмаларына Төбәк фондынан залог биреү тураһында проекттар әҙерләнгән. Ошондай проекттарҙы тормошҡа ашырыу торлаҡ төҙөлөшөнә ҙур этәргес буласаҡ һәм төҙөлөш комплексына кәрәкле ярҙам күрһәтәсәк, тип билдәләнеләр «Госстрой»ҙа.
Тәүге ярты йыллыҡта Башҡортостанда 19 миллиард һумдан ашыу 13,7 мең ипотека кредиты бирелгән. Был уҙған йылдың ошо уҡ осорона ҡарағанда 63 процентҡа күберәк. Сәбәбе — процент ставкаһын субсидиялау федераль программаһының ғәмәлгә инеүе.
Башҡортостандың Төҙөлөш һәм архитектура буйынса дәүләт комитеты рәйесе Хәлит Мәхмүтов әйтеүенсә, быйыл тәүге алты айҙа төбәктә 1,154 миллион квадрат метр торлаҡ файҙаланыуға тапшырылған. Башҡортостан Волга буйы федераль округы төбәктәре араһында алдынғы позиция биләй.
Республика Башлығы Рөстәм Хәмитовтың ҡушыуы буйынса төбәктә 2025 йылға тиклем эконом класлы йорттар төҙөү программаһы әҙерләнгән. Ул тәү сиратта мохтаждар өсөн тәғәйенләнгән.
Төп финанслау сығанаҡтары — «АИЖК» асыҡ акционерҙар йәмғиәтенең һәм федераль үҫеш институттарының льготалы заём аҡсаһы. Бынан тыш, дәүләткә ҡарамаған пенсия фондтары аҡсаһын йәлеп итеү һәм облигация займдарын теркәү ҡарала, тип хәбәр иттеләр Башҡортостан Хөкүмәтенең матбуғат хеҙмәтендә.


text:
Мәләүездәге «Спартак» стадионы Башҡортостандың 100 йыллығы уңайынан тәүге юбилей объекты буласаҡФото: Олег Яровиков
Мәләүездәге «Спартак» стадионы Башҡортостандың 100 йыллығы уңайынан тәүге юбилей объекты буласаҡ
Мәләүездәге «Спартак» стадионы Башҡортостандың 100 йыллығы уңайынан тәүге юбилей объекты буласаҡФото: Олег Яровиков
ӨФӨ, 2016 йыл, 11 август. /«Башинформ» мәғлүмәт агентлығы, Александр Смирнов/.
Мәләүездәге «Спартак» стадионы Башҡортостандың 100 йыллығы уңайынан тәүге юбилей объекты буласаҡ. Республика Башлығы 2005 йылда уҡ төҙөкләндереү өсөн ябылған спорт объектын ҡараған саҡта ошо хаҡта белдерҙе.
1960 йылда төҙөлгән стадион СССР халыҡтары Спартакиадаһы, спидвей буйынса СССР чемпионаты, футбол, еңел атлетика, уҡтан атыу буйынса республика ярыштары кеүек сараларҙы ҡабул иткән. Әммә бына 10 йылдан ашыу буш тора һәм емерелә.
2014 йылда стадионды төҙөкләндереү проекты башҡарылған, быйыл март айында дәүләт экспертизаһының ыңғай һөҙөмтәһе алынған. Реконструкция административ-көнкүреш корпусын төҙөүҙе, яһалма футбол майҙанын булдырыуҙы, йүгереү юлын һалыуҙы, 500 урынлыҡ трибунаны, яҡтыртыуҙы, ҡоймалауҙы һәм төҙөкләндереүҙе күҙ уңында тота. Төҙөлөш эштәренең һәм ҡорамалдарҙың дөйөм хаҡы 83 миллион һум тәшкил итәсәк.
Объектта эштәр 2015 йылда башланған. Административ-көнкүреш корпусының нигеҙе һәм тәүге ҡаты һалынған.
– Эшләргә кәрәк. Башланғыс бар, әйҙәгеҙ, улай булғас, уны юбилей объекты итеп планлаштырайыҡ. Бында барыһы ла яҡшы кимәлдә булырға тейеш, – тине Рөстәм Хәмитов, стадиондың һыйҙырышлығын арттырыу кәрәклеген билдәләп.


text:
Рәсәй һәм донъя яңылыҡтары
Сүриәнең Алеппо ҡалаһының хөкүмәт ғәскәрҙәре контролдә тотҡан өлөшөндә автобус туҡталышын утҡа тотоу сәбәпле 7 бала һәләк булған, 8 бала яраланған. Ҡалала хәл көндән-көн ҡатмарлаша. Белгестәр әйтеүенсә, ҡан көҫәгән ҡушма Штаттар Германияны ла был һуғышта ҡатнашырға мәжбүр итә.
Таиланд депутаттары туғыҙ минут тынлыҡ менән вафат булған король Адульядетты иҫкә алды. Милли ҡанундар сығарыу ассамблеяһының ғәҙәттән тыш йыйылышы илдең барлыҡ телеканалдарында күрһәтелде. Адульядет илдә иң абруйлы сәйәсмәндәрҙең береһе булған. Шуға ла был көндәрҙә Таиландта йәшәүсе һәр кем королдың үлемен шәхсән ҡайғыһы итеп ҡабул итә.
Америкала Арканзас штатында бынан бер быуат элек төҙөлгән күперҙе шартлатҡандар. Ике миллион тонналыҡ конструкция һелкенмәгән дә. Төҙөүселәргә уны һүтеүҙән башҡа әмәл ҡалмаған. Был күперҙе 2010 йылда уҡ ышанысһыҙ тип тапҡандар һәм унда автомобиль хәрәкәтен тыйғандар.


text:
Бер аҙнала республиканың 23 800 кешеһенә киҫкен вируслы инфекция диагнозы ҡуйылған
17 — 23 ғинуарҙа Башҡортостанда киҫкен респиратор вируслы инфекция менән 23,8 мең кеше ауырый башлаған. Роспотребнадзорҙың Башҡортостан буйынса идаралығынан хәбәр итеүҙәренсә, сирләгәндәрҙең 68 проценты — 14 йәшкә тиклемге балалар.
Республиканың баш ҡалаһында был диагноз 6600 кешегә ҡуйылған, шуларҙың 68,7 проценты — балалар. Киҫкен репиратор инфекция менән ауырыу кимәле Өфө халҡы араһында әлегә эпидемия кимәленән 6,6 процентҡа түбән булып ҡала, әммә аҙна аҙағына уҡ эпидемиологтар миҙгелгә хас булғанса бын һандың юғары күтәреләсәген фаразлай.
Респиратор вирустар циркуляцияһына лаборатор мониторинг үткәреү барышында ауырыу тыуҙырыусылар структураһында был осорға хас парагрипп вирустары өҫтөнлөк итеүе асыҡланған.


text:
Рәсәй Президенты модернизациялауға тәүге йомғаҡтар яһаны
Рәсәй Президенты Дмитрий Медведев, төп телеканалдарҙың тура эфирында сығыш яһап, илде модернизациялауҙың тәүге йомғаҡтарын билдәләп үтте. Уның фекеренсә, модернизация бара, уның зарурлығын аңлау барлыҡҡа килә.
— Бының өҫтөндә хәҙер күптәр эшләй: мәсьәләгә Дәүләт Думаһы тотондо, был темаға Хөкүмәт ҡарарҙары сыға, — тип билдәләне Президент. — Хәҙер инновациялар темаһына иғтибарлы ҡарай башланылар. Өҫтөнлөк биргәндә иҡтисади артта ҡалыуҙы һәм иҡтисадтың сеймалға бәйлелеген иҫәпкә алырға кәрәк. Модернизациялау темптары арта. Әммә бик аҙ ғына эшләнгән әле. Ҡәҙимге әйберҙәргә килгәндә, хатта лампочкаларҙы ла замансараҡ итеп сығара башланылар, улар энергияны аҙыраҡ тотона.


text:
Рәсәй Федерацияһы Конституцияһы көнө менән!
Башҡортостан Республикаһы Президенты Мортаза Рәхимов бөтә ватандаштарын Рәсәй Федерацияһы Конституцияһы көнө менән ҡотланы. Ҡотлауҙа шулай тиелә:
"Ҡәҙерле ватандаштар! Һеҙҙе илебеҙҙең мөһим дәүләт байрамы – Конституция көнө менән ихлас ҡотлайым!
Яңы Төп Закон Рәсәй федератив дәүләтенең, кеше һәм граждан хоҡуҡтарын юғары ҡиммәттәр сифатында раҫлауҙың ныҡлы сәйәси-хоҡуҡи нигеҙенә әйләнде. Ул Рәсәй демократияһы, граждандар йәмғиәт институттары формалашыуында ысын мәғәнәһендә төп роль уйнай, ижтимағи-сәйәси тотороҡлолоҡто тәьмин итә, Рәсәй Федерацияһының оборона һәләтлелеген һәм именлеген нығытыу өсөн шарттар булдыра.
Конституцияға ярашлы ил һәм федерация субъекттары закондары төҙөлә, артабанғы ижтимағи-сәйәси, иҡтисади, социаль һәм рухи-мәҙәни үҫеш буйынса мөһим аҙымдар билдәләнә. Ил Конституцияһының ҙур ижади потенциалы рәсәйлеләрҙең көнкүрешен эҙмә-эҙлекле яҡшыртыуға, күп милләтле Тыуған илебеҙҙең берҙәмлеген, ҡеүәтен һәм халыҡ-ара позицияларын нығытыуға табан стратегик курс үткәрергә мөмкинлек бирә.
Башҡортостан Республикаһы – Рәсәй Федерацияһының алдынғы, терәк төбәктәренең береһе – бөтә был йылдар эсендә ижад итеү, производствоны һәм социаль өлкәне ҡеүәтләндереү юлынан бара. Башкортостан ил үҫешендә ниндәй лайыҡлы урын биләүен, ҡалаларыбыҙ һәм райондарыбыҙ нисек яҡшырыуын, тормошобоҙ яҡшы яҡҡа ҡырҡа үҙгәреүен һеҙ үҙегеҙ күреп тораһығыҙ. Беҙ киләсәктә лә шулай буласағына ышанабыҙ!
Һеҙгә һәм яҡындарығыҙға ныҡлы һаулыҡ һәм именлек, рух күтәренкелеге һәм бәхет, Ватаныбыҙ хаҡына изге эштәрегеҙҙә яңынан-яңы уңыштар теләйем!
Башҡортостан Республикаһы Президенты М. Рәхимов".


text:
Фото:
Иглин районы башлығы итеп контракт буйынса Рафиҡ Мусин тәғәйенләнде
Фото:
15 декабрҙә Иглин районы муниципаль район Советы ултырышы булды, унда муниципаль районы хакимиәте башлығын тәғәйенләү тураһындағы мәсьәлә ҡаралды.
Конкурс һөҙөмтәләре буйынса Иглин районы муниципаль районы хакимиәте башлығы вазифаһына контракт буйынса Рафиҡ Мусин тәғәйенләнде.
Беҙҙең белешмә. Рафиҡ Мусин 1964 йылда Саҡмағош районының Бәрҙәсле ауылында тыуған. Стәрлетамаҡ дәүләт педагогия институтын һәм Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһын тамамлаған.
Хеҙмәт эшмәкәрлеген 1987 йылда Өфө ҡалаһының 70-се урта һөнәри-техник училищеһында производствола уҡытыу мастеры булып башлай.
1992 – 2000 йылдарҙа – “Баштрансгаз” асыҡ акционерҙар йәмғиәтенең “Стройкомплекс” яуаплылығы сикләнгән йәмғиәте 7-се төҙөлөш участкаһы монтажсыһы, участка начальнигы.
2000 – 2003 йылдарҙа – Башҡортостан Республикаһы Иглин районы хакимиәте башлығы урынбаҫары.
2003–2009 йылдарҙа – Башҡортостан Республикаһы Президенты Xакимиәтенең территориялар һәм кадрҙар менән эшләү идаралығы урындағы үҙидара мәсьәләләре буйынса секторының баш белгесе, территориялар менән эшләү бүлеге мөдире урынбаҫары.
2009 йылдан алып әлегә тиклем Башҡортостан Республикаһы Президенты Xакимиәтенең территориялар менән эшләү, кадрҙар тәьминәте һәм дәүләт наградалары идаралығының территориялар менән эшләү бүлеге мөдире урынбаҫары була.


text:
Башҡортостан ауылдарында табиптар күбәйәсәк
Башҡортостан Республикаһының Дәүләт Йыйылышы – Ҡоролтай йортонда йәш табиптар, «Земство табибы» программаһында ҡатнашыусылар менән осрашыу үтте, тип хәбәр иттеләр республика парламентының матбуғат хеҙмәтенән.
Республиканың Дәүләт Йыйылышы рәйесе Константин Толкачев һәм Башҡортостан Хөкүмәте вице-премьеры Фидус Ямалетдинов «Земство табибы» программаһының төп положениелары менән таныштырҙы. Программа 2011 йылдың сентябрендә Рәсәй Хөкүмәте рәйесе Владимир Путин менән тәҡдим ителгән биш көнүҙәк инициативаның береһе булып тора.
Рәсәй Хөкүмәте уны тормошҡа ашырыуға 11 миллиард һум аҡса бүлергә әҙер. Республикала 2012 йылда программала 553 кеше ҡатнаша ала. Уларҙың һәр береһе федераль бюджеттан – бер миллион һум, республика бюджетынан 100 мең һум аҡса аласаҡ. Ә табип, үҙ сиратында, ауыл ерендә контракт буйынса биш йыл эшләргә тейеш.
Республикала ауыл ерендә 1300-ҙән ашыу белгес етешмәй. Бөгөнгө көнгә 215 табип «Земство табибы» программаһында ҡатнашырға теләк белдергән.
6 мартта БР Һаулыҡ һаҡлау министрлығы ҡарамағындағы комиссия ултырышы үтәсәк, унда дәғүә итеүселәр сығыш яһаясаҡ. Бынан һуң өс көн дауамында комиссия ағзалары уларҙы программаға индереү тураһында ҡарар ҡабул итергә тейеш.


text:
Фото:
Ноябрҙә Санкт-Петербургта ҡатын-ҡыҙ-лидерҙарҙың Халыҡ-ара саммиты үткәрелә
Фото:
Башҡортостан Республикаһының Эшҡыуарлыҡ һәм туризм буйынса дәүләт комитетына төбәгебеҙ вәкилдәрен быйыл 18-19 ноябрҙә Санкт-Петербургта үтәсәк ҡатын-ҡыҙҙар — сәйәсәт һәм бизнес лидерҙарының Халыҡ-ара саммитында ҡатнашыуға саҡырып ҡағыҙ килде.
Саммит Санкт-Петербург социаль-иҡтисади институты инициативаһы буйынса һәм Санкт-Петербург Хөкүмәте ярҙамында үткәрелә. 17 йыл дауамында «Донъяны үҙгәртеүсе ҡатын-ҡыҙҙар» конференцияһы хөкүмәткә һәм граждандар йәмғиәтенә демократияны һәм халыҡ-ара гуманитар хеҙмәттәшлекте үҫтереүгә йүнәлтелгән проекттарҙы тормошҡа ашырыуҙа тәжрибә уртаҡлашыу, профессиональ һәм шәхси контакттар урынлаштырыуға һәм үҫтереүгә булышлыҡ итеү мөмкинлеге биреү өсөн Рәсәй төбәктәренән, БДБ, Балтика, Европа илдәренән һәм Төньяҡ илдәрҙән, Америка Ҡушма Штаттарынан һәм Азиянан ҡатын-ҡыҙ-лидерҙарҙы, сәйәсмәндәрҙе, эшҡыуарҙарҙы, ғалимдарҙы, йәмәғәт ойошмалары етәкселәрен йыя.
Саммитты үткәреүҙең маҡсаты – төрлө өлкәләрҙә халыҡ-ара хеҙмәттәшлекте киңәйтеү юлы менән халыҡ-ара берләшмәнең именлегенә һәм сәскә атыуына булышлыҡ итеү. Быйылғы саммиттың төп темаһы — «Социаль-иҡтисади үҫеште тиҙләтеүҙә һәм гендер тигеҙлеге сәйәсәтен тормошҡа ашырыуҙа ҡатын-ҡыҙ-лидерҙарҙың роле».
Әйтергә кәрәк, Башҡортостандың эшҡыуар ҡатын-ҡыҙҙары Нева буйындағы ҡалала үткәрелгән Халыҡ-ара саммитта күп тапҡырҙар ҡатнашты һәм унда республикабыҙ исеменән лайыҡлы сығыш яһаны.
Саммит тураһында ентекле мәғлүмәт www.iwm.spb.ru сайтында.


text:
Башҡортостандың ике архитекторы «Кентавр»ға лайыҡ булды
БР Төҙөлөш һәм архитектура буйынса дәүләт комитеты рәйесе урынбаҫары Урал Ураҡсин менән Өфөнөң баш архитекторы Рәмзит Маскулов Рәсәйҙең төп архитектура наградаһын – «Кентавр» алды. Наградалар Мәскәүҙә «Төҙөлөш-2010» XVIII Халыҡ-ара фестивалендә тапшырылды.
Был почетлы билдә менән Рәсәйҙә биш йылдан ашыу ҡаланың баш архитекторы вазифаһын башҡарыусылар наградлана. Наградланыусылар иҫәбендә бөтәһе 7 кеше.
БР Төҙөлөш һәм архитектура буйынса дәүләт комитетынан хәбәр итеүҙәренсә, махсус архитектура наградаһын булдырыу идеяһы 2003 йылда тыуа. Ике йылдан һуң «Кентавр» наградаһы тураһында положение әҙерләнә, ул архитектураға һәм ҡала төҙөлөшөнә ҙур өлөш индергән Рәсәй һәм сит ил эшмәкәрҙәренә тапшырыла. Награда Рәсәй Архитекторҙар Союзы һәм Рәсәй Федерацияһы субъекттары һәм муниципаль берәмектәренең Баш архитекторҙар советы тарафынан ойошторола.


text:
Шамил Вахитов: «Шәхси ярҙамсы хужалыҡтарҙы үҫтереү - өҫтөнлөклө йүнәлештәр иҫәбендә»
БР Хөкүмәтенең беренсе вице-премьеры, ауыл хужалығы министры Шамил Вахитовтың БР муниципаль райондары һәм ҡала округтары хакимиәт башлыҡтары семинарындағы сығышы агросәнәғәт комплексының төп йүнәлештәренә һәм үҫеш перспективаларына арналды. Ул семинарҙа ҡатнашыусыларҙы ҡыҫҡаса тармаҡтың былтырғы эш йомғаҡтары менән таныштырҙы, шулай уҡ ауыл хужалығы производствоһының һөҙөмтәлелеген күтәреүҙә һәм хужалыҡ итеүҙең бәләкәй формаларын үҫтереүҙә муниципаль берәмектәрҙең ролен күтәрергә саҡырҙы.
Былтыр иҡтисади көрсөк шарттарында аграрийҙар продукцияның бөтә төп төрҙәрен етештереүҙе үҫтереүгә өлгәште һәм мал, ҡош-ҡорт иҫәбен арттырыуҙы тәьмин итте. Шул уҡ ваҡытта ете районда мал иҫәбе кәмене. Шуның менән бәйле, Шамил Вахитов һөт кенә түгел, ит йүнәлешендәге малсылыҡ менән дә әүҙем шөғөлләнергә саҡырҙы. Был эшмәкәрлек өсөн бигерәк тә республиканың төньяҡ-көнсығыш райондарында бөтә кәрәкле шарттар бар. Етмәһә, был йүнәлеште үҫтереүгә дәүләт бюджетынан субсидиялар бүленә.
Республикала йылҡысылыҡты үҫтереү өсөн ҙур потенциал тупланған. Йылҡы итенән продукцияға хаҡтарҙың юғары булыуын иҫәпкә алғанда, малсылыҡтың был тармағы
Шамил Вахитов тоҡомло малсылыҡты үҫтереү мәсьәләләрен күтәрҙе һәм ауыл хужалығы предприятиеларында ғына түгел, шәхси ярҙамсы хужалыҡтарҙа ла тулыһынса малдарҙы яһалма тороҡландырыуға күсергә саҡырҙы. Ошо арҡала малдарҙың генетик потенциалы, тимәк, уның продуктлылығы ла яҡшыра бит. Бөгөн ауыл хужалығы предприятиеларының – 80 һәм шәхси хужалыҡтарҙың 18 процентында малдарҙы яһалма тороҡландырыу үткәрәләр. Тоҡом сифаттарын яҡшыртыу өсөн тоҡом танытмаһы булған нәҫел үгеҙҙәрен дә файҙаланырға мөмкин.
Ауыл хужалығы министры агросәнәғәт тармағын модернизациялауға ҙур иғтибар бүлде. 2009 йылда был йүнәлештә бик күп эш башҡарылған. Атап әйткәндә, 2,3 миллиард һумдан ашыуға 2222 яңы заманса техника берәмеге һатып алынған. Быйыл техника паркын яңыртыу дауам иттереләсәк. Шул уҡ ваҡытта яҡшы ремонт базаһы булдырырға һәм булған техниканы, шул иҫәптән тағылма инвентарҙы ла үҙҙәренә ремонтларға кәрәк.
Шамил Вахитов мал аҙығы етештереү мәсьәләләренә туҡталды. Иҫкергән күп йыллыҡ үләндәрҙе һәм башаҡлы мал аҙығы культураларын ҡуҙаҡлы үлән ҡатнашмалары менән алмаштырыу зарурлығы билдәләнде. Ведомство башлығы корнаж кеүек туҡлыҡлы мал аҙығы төрөн етештереү өсөн вегетация осоро ҡыҫҡа булған кукурузды әүҙемерәк файҙаланырға саҡырҙы. Ул бөтә илдәрҙә лә үҙен бик яҡшы күрһәтте.
Семинарҙа ауыл хужалығы етештереүселәренең бюджет кредиттарын ваҡытында түләү проблемаһы ла күтәрелде.
Ауыл хужалығы министры 2009 йылда Башҡортостанда Ауылды үҫтереү программаһын тормошҡа ашырыуға ла йомғаҡ яһаны. Бөтә төп саралар, бигерәк тә йәш белгестәрҙе торлаҡ менән тәьмин итеү буйынса, үтәлгән.
Быйыл республикала өҫтөнлөклө йүнәлештәр иҫәбендә — шәхси ярҙамсы хужалыҡтарҙы үҫтереү.


text:
Фото:
Мәскәүҙә «Аҡ тирмә» башҡорт мәҙәни үҙәге ойошторолоуға бер йыл тулыу уңайынан ҙур концерт уҙҙы
Фото:
ӨФӨ, 2016 йыл, 2 март. /«Башинформ» мәғлүмәт агентлығы, Гөлсәсәк Ханнанова/.
Мәскәүҙә, Башҡортостандың Рәсәй Президенты ҡарамағындағы тулы хоҡуҡлы вәкиллегендә, «Аҡ тирмә» башҡорт мәҙәни үҙәге ойошторолоуға бер йыл тулыуға арналған ҙур концерт булды. «Аҡ тирмә» үҙәге мегаполиста төрлө халыҡтарҙың мәҙәниәтен һаҡларға ярҙам итеүсе, яҡташтарҙы берләштереүсе 50-нән ашыу мәҙәни үҙәктәрҙең береһенә әүерелде. Концертта билдәләнеүенсә, ҡыҫҡа ғына ваҡыт эсендә үҙәк бер нисә ижади коллективты туплап, илебеҙҙең баш ҡалаһында үҙаллы «башҡорт филармонияһы»на әйләнде.
Мәҙәни үҙәктә ҡатнашыусылар йөкмәткеле концерт программаһы әҙерләгән, унда сығыштарҙан тыш башҡорт рәссамдары күргәҙмәһенә лә урын табылды. Йыр һәм оркестр ансамблдәре, фольклор һәм бейеү төркөмдәре, һынлы сәнғәт студияһы, этноклуб һәм үҙешмәкәр театр — «Аҡ тирмә» тиҫтәнән ашыу төрлө ижади коллективтарҙы берләштергән.
«Үҙәктең бөтә коллективтары ла үҙаллы эшләй, барыһы ла тыуған төйәктән ситтә үҙ тамырҙарын һаҡлап ҡалыу теләге менән яна, — тип һөйләне «Башҡортостан яҡташтары» ойошмаһы етәксеһе, Башҡортостандан Федерация Советы ағзаһы Рафаил Зиннуров. — Был эш һиҙелмәй, әммә ул күп ваҡыт һәм түҙемлек талап итә. Һөҙөмтәләр ҙә бар. Мәҙәни үҙәктең республиканың тулы хоҡуҡлы вәкиллегендә урынлашыуы айырыуса мөһим. Был уның әүҙем эш алып барыуы хаҡында һөйләй».
Тап яҡташтарҙың ярҙамы үҙәкте ойоштороуҙа ҙур роль уйнай. Кешеләр эштән һәм уҡыуҙан буш ваҡыттарында йыр-бейеүҙәр өйрәнә, костюмдарҙы ла үҙҙәре тегә. Был мегаполиста милли асылды юғалтмаҫҡа ярҙам итә.


text:
Башҡортостан менән Татарстан нефтехимия өлкәһендә хеҙмәттәшлек итәсәк
Татарстандың Баулы ҡалаһында Башҡортостан менән Татарстан парламенттарының тәүге берлектәге ултырышы үтте. Унда ике республиканың нефть химияһы комплекстарының үҙ-ара хеҙмәттәшлек итеү мәсьәләләре тикшерелде.
Башҡортостан менән Татарстан – Рәсәйҙең нефть һәм химия үҙәге булып тора. Нижневартовск-Нижнекамск нефть үткәргесен тергеҙеү ике республика өсөн дә отошло. Ошоларҙы күҙ уңында тотоп, ултырышта был һорау менән премьер-министр Владимир Путинға берҙәм мөрәжәғәт әҙерләү тураһында килешелде.
Башҡортостан менән Татарстан – Рәсәйҙең нефть һәм химия үҙәге булып тора. Нижневартовск-Нижнекамск нефть үткәргесен тергеҙеү ике республика өсөн дә отошло. Ошоларҙы күҙ уңында тотоп, ултырышта был һорау менән премьер-министр Владимир Путинға берҙәм мөрәжәғәт әҙерләү тураһында килешелде.


text:
Муниципаль милек менән идара итеү комитеты аукциондар үткәрә
Өфө хакимиәтенең муниципаль милек менән идара итеү комитеты 7 майҙа ҡаланың Калинин, Киров һәм Октябрь райондарында индивидуаль торлаҡ төҙөлөшө өсөн ер участкаларын ҡуртымға алыу килешеүҙәре төҙөүгә хоҡуҡтарҙы һатыу буйынса сауҙа үткәрҙе. Ҡуртым килешеүе ваҡыты — ун йыл. Алдан индерелгән аҡса суммаһы һатыуҙың башланғыс хаҡының 20 процентын тәшкил итә, аукцион аҙымы – биш процент. Өфөлә, Нагаево һәм Жилин ауылында урынлашҡан бөтәһе ун лот ҡуйылды. Объекттарҙың минималь ҡуртым хаҡы 338 меңдән 519 740 һумға тиклем.
14 майға шулай уҡ муниципаль торлаҡҡа ҡарамаған фонд объекттарын милекселеккә һатыу буйынса сауҙа тәғәйенләнде. Ике лотҡа Өфөнөң алты районынан объекттар инә. Беренсе лоттың башланғыс хаҡы, өҫтәмә хаҡҡа һалымды индереп, 140 миллион һум тәшкил итә, аукцион аҙымы – өс процент. Икенсе лоттың башланғыс хаҡы – һигеҙ миллион һумдан ашыу.
Май аҙағында муниципаль торлаҡҡа ҡарамаған фонд объекттарын ҡуртымға алыу килешеүҙәре төҙөү хоҡуғына тағы бер аукцион үтергә тейеш.
Быйыл апрелдә ике аукцион иғлан ителгәйне, уларҙа 30-ҙан ашыу лот ҡуйылғайны. Һигеҙ лот буйынса ғына еңеүселәр билдәләнде. Ҡалғандары буйынс, заявкалар булмау сәбәпле, аукциондар килеп сыҡманы, тип танылды.


text:
Өфөнөң һаулыҡ һаҡлау системаһын үҫтереүгә 2,8 миллиард һум аҡса йүнәлтелгән
2011-2012 йылдарға иҫәпләнгән Башҡортостан Республикаһында һаулыҡ һаҡлау системаһын яңыртыу программаһы тормошҡа ашырыла башлағандан алып Өфөнөң һаулыҡ һаҡлау системаһын үҫтереүгә 2,8 миллиард һум аҡса йүнәлтелгән. Был хаҡта ҡала хакимиәте башлығында үткән оператив кәңәшмәлә Һаулыҡ һаҡлау идаралығы начальнигы Әлфиә Афзалетдинова хәбәр итте.
Медицина учреждениеларының матди-техник базаһын нығытыуға 700 миллион һум аҡса бүленгән. Баш ҡала дауаханалары һәм поликлиникалары өсөн 1627 берәмек медицина ҡорамалы һатып алынған.
Мәғлүмәт системаһын үҫтереү йәһәтенән дә күп эштәр башҡарылған. Был маҡсаттарға 116 миллион һумдан ашыу аҡса йүнәлтелгән.
Программа сиктәрендә шулай уҡ яңы махсуслашҡан үҙәктәр асылған. Яҡын арала 3-сө һәм 13-сө дауаханаларҙың травматология үҙәктәре эшләй башлаясаҡ. Шулай уҡ оҙаҡламай 13-сө дауахананың ҡан тамыры бүлеге пациенттарҙы ҡабул итә башлаясаҡ. Әлеге дауахананың онколгия үҙәге, 3-сө һәм 4-се бала табыу йорттарының экстремаль түбән тән ауырлығы менән тыуған балаларҙы ҡарап үҫтереү бүлектәре эшмәкәрлеге ойошторолған.
Әлфиә Афзалетдинова хәбәр итеүенсә, Программаны тормошҡа ашырыу һөҙөмтәһендә Өфө дауалау учреждениеларының йыһазландырылыу кимәле яҡшырған. Шулай уҡ эшкә яраҡлы йәштәгеләр араһында үлем осраҡтары, ауырыуҙар һаны, ваҡытлыса эшкә яраҡһыҙлыҡ осраҡтары, инвалидлыҡҡа тәүләп сыҡҡандар һаны кәмегән.


text:
Бөтә Рәсәй халыҡ иҫәбен алыу эмблемаһы раҫланды
Рәсәй Президенты ҡарамағындағы геральдия Советы халыҡ иҫәбен алыуҙың рәсми символы сифатында 2010 йылғы Бөтә Рәсәй халыҡ иҫәбен алыу эмблемаһын теркәне. "Халыҡ иҫәбен алыу-2010" Федераль матбуғат үҙәге хәбәр итеүенсә, 4846 һаны аҫтында теркәлгән эмблема иҫәп алыу ҡағыҙҙары бланкаларында һәм иҫәп алыусыларҙың танытмаларында урынлаштырыласаҡ, матбуғат конференциялары һәм башҡа саралар үткәргәндә файҙаланыласаҡ.
Эмблема матбуғат баҫмаларында һәм телевидениела, Рәсәй социаль селтәрҙәрендә, плакаттарҙа һәм сувенир продукцияһында барлыҡҡа киләсәк. Эмблема менән махсус почта маркаһы һәм тәүге көн конверты сығарыу планлаштырыла. Рәсәй банкы тарафынан 2010 йылда Бөтә Рәсәй халыҡ иҫәбен алыуға арналған өс һумлыҡ көмөш тәңкәне әйләнешкә сығарыу ҡаралған.
Эмблема ҡулға-ҡул тотоношҡан кешеләр фигуралары төшөрөлгән түңәрәктән ғибәрәт. Һүрәт ил берҙәмлеген һәм уның халыҡтары берлеген символлаштыра. Түңәрәктең аҫҡы өлөшөнә урынлаштырылған оҙонса түңәрәктә халыҡ иҫәбен алыуҙы үткәреү йылы — 2010 — күрһәтелгән. Оригиналда кешеләр һындары, уларҙы уратып алған түңәрәк һәм "Бөтә Рәсәй халыҡ иҫәбен алыу" тигән яҙыу күк төҫ менән төшөрөлгән. Йыл күрһәтелгән оҙонса түңәрәк — ҡыҙыл, ә үткәреү йылы — аҡ төҫтә. Эмблема ҡара-аҡ төҫтә булыуы ла мөмкин.
Халыҡ иҫәбен алыу символы 2002 йылғы иҫәп алыу эмблемаһының төп элементтарын һаҡлаған, әммә масса араһынан бер кеше фигураһы уртала айырылып тора. Алдағы халыҡ иҫәбен алыу девизы: "Рәсәйгә һәр береһе мөһим".


text:
Профсоюз федерацияһы вәкилдәре Көньяҡ Урал төбәге ҡалаларында осрашыуҙар үткәрҙе
Башҡортостан Республикаһы Профсоюздар федерацияһы рәйесе Әмирхан Сәмерханов етәкселегендә бер төркөм белгестәр, Рәсәй Тау-металлургия профсоюзы рескомы менән берлектәге пленумға әҙерләнеү сиктәрендә, Белорет һәм Учалы ҡалалары хакимиәт башлыҡтары, профактивы, ветерандары һәм йәштәре менән осрашыу үткәрҙе.
БР Профсоюздар федерацияһы матбуғат үҙәгенән хәбәр итеүҙәренсә, профсоюз вәкилдәре ҡалаларҙағы предприятиеларға, «Белорет металлургия комбинаты» һәм «Учалы тау-байыҡтырыу комбинаты», асыҡ акционерҙар йәмғиәттәренә барҙы, Үҙйылға руднигында һәм «Байрамғол» агрофермаһында булды, бюджет өлкәһе профсоюз ойошмалары ағзалары, Белорет металлургия колледжы студенттары менән осрашты.
Башҡортостандың Көньяҡ Урал төбәге ҡалаларына сәфәр сиктәрендә профсоюз вәкилдәре хеҙмәт закондарын күҙәтеү, социаль партнерлыҡ, коллектив договорҙар төҙөү практикаһы, профсоюз ойошмалары төҙөү мәсьәләләре буйынса консультациялар ойошторҙо. Шулай уҡ Белорет һәм Учалы ҡалаларының йәштәр советтары, йәштәр менән эшләү буйынса профком комиссиялары ағзалары, йәштәр сәйәсәте буйынса комитет вәкилдәре ҡатнашлығында түңәрәк өҫтәлдәр ултырыштары үтте.
Бынан тыш, профсоюз вәкилдәре ҡалалар профактивы менән киңәйтелгән осрашыуҙар үткәрҙе. Улар барышында бюджет өлкәһе хеҙмәткәрҙәренә эш хаҡын күтәреү, ауыл уҡытыусыларына коммуналь хеҙмәтләндереүҙәр буйынса бурыстар, балаларҙың йәйге ялын ойоштороу һәм “Хеҙмәт ветераны” исемен биреү мәсьәләләре ҡаралды.


text:
«Башинформ» агентлығы Дәүләкәндә мобиль редакция аса
ӨФӨ, 2016 йыл, 9 июнь. /«Башинформ» мәғлүмәт агентлығы/.
Кесаҙна, 9 июндә, «Республика Онлайн» проекты сиктәрендә, «Башинформ» агентлығының мәғлүмәт хеҙмәте Дәүләкән районына бара. «Глория» кафеһында мобиль редакция асыла. Көн дауамында агентлыҡ хәбәрселәре Дәүләкән ҡалаһы һәм районының инфраструктура, социаль, мәҙәни объекттарын ҡарай, халыҡ менән осраша, йәмәғәт фекере лидерҙары менән әңгәмәләшә.
Шулай уҡ Дәүләкән районы хакимиәте башлығы Илшат Фазрахманов менән осрашыу, райондың инвестиция проекттарын тормошҡа ашырыу барышын яҡтыртыу, предприятиелар эше менән танышыу ҡаралған. Эш сәфәре йомғаҡтары буйынса бөтә мәҡәләләр «Башинформ» мәғлүмәт агентлығы һәм «Йәмәғәт электрон гәзите» сайттарында баҫыла.


text:
Петр Бобылев пенсияға китте.Уға Тимер Петр тигән ҡушамат та тағылған.
Дәүләт Йыйылышы- Ҡоролтайҙың бөгөнгө ултырышында республиканың контроль-иҫәп палатаһына яңы рәйес тәғәйенләнде. Президент Мортаза Рәхимов был вазифаға Валерий Кургузовты тәҡдим иткәйне. Уның кандидатураһын барыһы ла хуплап тауыш бирҙе. Шулай итеп 38 йәшлек Валерий Кургузов республиканың төп контролерын алмаштырҙы. Ул быға тиклем хөкүмәт аппаратында хоҡуҡи экспертиза бүлегендә мөдир булып эшләне. Ултырышта ҡатнашҡан 106 деппутаттың барыһы ла ыңғай тауыш бирҙе.
Петр Бобылевҡа килгәндә, Башҡортостанда контроль орган барлыҡҡа килеү менән, йәғни 1993-сө йылдың 14-се июненән алып етәкләне. Палата ҡаҙна аҡсаһын тәләфләүҙе контрольдә тотоу өсөн хатта Федераль Иҫәп палатаһынан да алғараҡ ойошторолғайны. Әйткәндәй мәскәүҙәр тап Башҡортостан тәжрибәһен ҡулланып үҙ контролен булдырған. Хәҙер Петр Бобылев пенсияға китә. Уға Тимер Петр тигән ҡушамат та тағылған.
Бобылев ҡулынан байтаҡ етәкселәр ҡәнәфиҙәре менән дә хушлашты. Уның палатаһы тикшергәндән һуң финанс мутлыҡтар асылып, 17 миллион һум етмәү сәбәпле элекке мәҙәниәт һәм милли сәйәсәт министры Хәләф Ишморатов эшенән алынды. Өфөнөң элекке башлығы Рәүф Ноғоманов, бер-нисә райондың хакимиәт башлыктары ла контроль-иҫәп палатаһы ревизияларынан һуң урындарынан тороп ҡалдылар.


text:
Еңел сәнәғәт предприятиелары проблемалары тикшерелдеФото: Любовь Колоколова
Еңел сәнәғәт предприятиелары проблемалары тикшерелде
Еңел сәнәғәт предприятиелары проблемалары тикшерелдеФото: Любовь Колоколова
19 ноябрҙә БР Сәнәғәт һәм тышҡы иҡтисади бәйләнештәр министрлығында үткәрелгән сираттағы ултырышта Башҡортостандың айырым еңел сәнәғәт предприятиеларындағы хәл, проблемалар һәм 2010 йылға перспективалар тикшерелде.
Ултырыш БР сәнәғәт һәм тышҡы иҡтисади бәйләнештәр министры урынбаҫары Евгений Сафонов рәйеслегендә үтте. Тармаҡ эшмәкәрлегендәге ябай булмаған мәсьәләләрҙе тикшереүгә Өфө, Нефтекама, Туймазы хакимиәттәре вәкилдәре, министрлыҡ хеҙмәткәрҙәре, еңел сәнәғәт предприятиелары етәкселәре саҡырылды.
Евгений Сафонов әйтеүенсә, ил иҡтисадына ҡағылған көрсөк республиканың еңел сәнәғәтендә айырыуса һиҙелерлек сағылды. Бында етештереүҙең кәмеү темптары айырыуса юғары, продукцияға заказдар кәмей, эш хаҡы күпкә түбән. Еңел сәнәғәттең ҡатмарлы хәлен, бер яҡтан, сеймалға һәм тәбиғи монополиялар хеҙмәтләндереүҙәренә, икенсе яҡтан, әҙер продукцияға хаҡтар айырмаһы тағы ла тәрәнәйтә. Продукцияға хаҡтар артыуы сеймалға һәм энергияға хаҡтар үҫеше артынан “өлгөрмәй”.
Былтыр йыл аҙағынан әйләнештәге средстволарға кредиттар алыу ҡыйынлашты. Предприятиеларҙың сеймал менән тәьмин итеүселәр һәм продукция ҡулланыусылар менән үҙ-ара иҫәп-хисап яһау хәле ҡырҡа киҫкенләште.
Быйыл 10 айҙа, Дәүләт статистика комитеты мәғлүмәттәренә ҡарағанда, Башҡортостандың туҡыу һәм тегеү производствоһында 2,2 миллиард һумлыҡ тауарҙар тейәп оҙатылды, был уҙған йыл кимәленән 16 процентҡа кәмерәк. Сәнәғәт производствоһы индексы 80,8 процент тәшкил итте.
Комиссия ултырышында «Эш кейеме комбинаты» ябыҡ акционерҙар йәмғиәте, «Искож», «Өфө трикотаж фабрикаһы», «Өфө кизе-мамыҡ комбинаты» асыҡ акционерҙар йәмғиәттәре етәкселәренең отчеттары тыңланды. Һәр предприятиеның үҙ проблемалары, әммә производствоны яңыртыуға, энергияны һаҡсыл тотоноуға һәм тауарҙарҙың үҙҡиммәтенә йоғонто яһаусы сығымдарҙы кәметеүгә курс алған урындарҙа яҡшы яҡҡа үҙгәрештәр һиҙелерлек.


text:
Фото:
Башҡортостан менән Тажикстан үҙ-ара килешеп эш итеү мөмкинлектәрен билдәләне
Фото:
Башҡортостан Республикаһы Хөкүмәте Премьер-министры урынбаҫары Салауат Сәғитов һәм «2015 йылда Өфө ҡалаһында ШОС һәм БРИКС сараларын үткәреү өсөн шарттар булдырыу буйынса проекттарға ярҙам итеү офис-төркөмө» автономиялы коммерцияға ҡарамаған ойошмаһы директоры Руслан Мирсаяпов Рәсәй делегацияһы составында II Рәсәй менән Тажикстандың төбәк-ара хеҙмәттәшлеге буйынса халыҡ-ара конференцияһында ҡатнашты. Сара Дүшәнбе ҡалаһында үтте.
Конференция эшендә Рәсәй һәм Тажикстан дәүләт структуралары, юғары уҡыу йорттары интеллигенцияһы, коммерцияға ҡарамаған, гуманитар ойошмалар, бизнес-берләшмәләр, ижади коллективтар, киң мәғлүмәт саралары вәкилдәре, ирекле эксперттар — йәмғеһе 300-гә яҡын кеше ҡатнашты, тип хәбәр ителә БР Хөкүмәтенең рәсми сайтында.
Форум сиктәрендә дүрт секция эшләне. Бынан тыш, Тажикстан һәм Рәсәй вәкилдәре үҙҙәренең иҡтисади һәм гуманитар проекттарының презенетацияларын үтәрҙе.
Шулай уҡ БР Хөкүмәте вице-премьеры пленар ултырыш сиктәрендә доклад менән сығыш яһаны, Башҡортостан Республикаһы миҫалында төбәк-ара хеҙмәттәшлек мөмкинлектәре тураһында һөйләне. Салауат Сәғитов Тажикстандан коллегаларын 2015 йылда Өфөлә үткәреләсәк ШОС һәм БРИКС саммитарына әҙерлек сиктәрендә планлаштырылған сараларҙа әүҙем ҡатнашырға саҡырҙы.
Конференция сиктәрендә Салауат Сәғитовтың Тажикстан Республикаһы Президентының Иҡтисади сәйәсәт буйынса дәүләт советнигы Фәрүх Хамралиев менән һөйләшеүҙәр үткәрҙе. Осрашыуҙа Башҡортостан менән Тажикстан араһында хеҙмәттәшлек итеүҙе әүҙемләштереү тураһында һөйләшеп килешелде. Ағымдағы йылда республикаға Тажикстандың бизнес-берләшмә вәкилдәре киләсәк, тип планлаштырыла. Улар төбәктең мөмкинлектәре менән танышасаҡ, иҡтисадтың төрлө өлкәләрендә үҙ-ара килешеп эш итеү варианттарын тикшерәсәк. Шулай уҡ 2014 йылда Дүшәнбе ҡалаһында Башҡортостан сауҙа-иҡтисади, инвестицион, фәнни-техник, мәғариф һәм мәҙәни мөмкинлектәренең презентацияһын үткәрәсәк.
Визит барышында республика делегацияһы Тажикстан милли университеты эшмәкәрлеге менән танышты. Университет проректоры Гоиб Бобокалонов менән осрашыу барышында мәғариф һәм фән өлкәләрендә хеҙмәттәшлек итеү мөмкинлектәре тикшерелде.


text:
Фото:
Рәсәйҙә кадастр инженерҙары институты формалаша
Фото:
Рәсәйҙә кадастр инженерҙары институты формалаша. Был өлкәлә эшләүсе меңдәрсә кеше, шулай уҡ йәш белгестәр квалификацияһын раҫларға һәм дәүләт аттестаты алырға мәжбүр буласаҡ. Шунһыҙ улар үҙ эшмәкәрлеген алып бара алмаясаҡ.
«Башинформ» агентлығына «Башземоценка» дәүләт унитар предприятиеһынан аңлатыуҙарынса, кадастр инженерҙары институты 2008 йылдың 1 мартында көсөнә ингән «Күсемһеҙ милектең дәүләт кадастры тураһындағы» законға ярашлы ойошторола. 2011 йылдың 1 ғинуарына тиклем күсеү осоро иҫәпләнә. Был кәрәкле закон нигеҙен булдырыусы акттарҙы ҡабул иткәнгә ҡәҙәр 2008 йылдың 1 мартына тиклем ер төҙөлөшө эштәрен алып барған һәм әле күсемһеҙ милек объекттарын дәүләт техник иҫәпкә алыныуы менән шөғөлләнгән белгестәрҙең генә һөнәри эшмәкәрлек алып бара алыуын аңлата. 2011 йылдың 1 ғинуарынан квалификацияны раҫлау һәм дәүләт аттестаты алыу мотлаҡ талапҡа әйләнә.
Кадастр инженерының квалификация аттестатын шәхси эшҡыуарҙар ҙа, был өлкәлә эшләүсе компания хеҙмәткәрҙәре лә алыу мөмкинлегенә эйә.


text:
Каникулдан һуң тәүге аҙнала балалар араһында ауырыусылар иҫәбе дүрттән бер өлөшкә артҡан
Бер аҙнала Башҡортостандың 13539 кешеһенә киҫкен вируслы респиратор инфекция диагнозы ҡуйылған. Сирләй башлағандарҙың күбеһе (68,8%) — 14 йәшкә тиклемге балалар. Каникулдарҙан һуң тәүге аҙнала ауырыусылар иҫәбе дөйөм алғанда —23,8 процентҡа, шул иҫәптән балалар араһында 25,2 процентҡа артҡан. Шул уҡ ваҡытта, Роспотребнадзорҙың республикалағы идаралығы мәғлүмәттәренә ярашлы, вируслы инфекциялар менән ауырыу кимәле күп йыллыҡ уртаса күрһәткескә ҡарағанда 23,1 процентҡа түбән. Грипп осраҡтары теркәлмәгән.
Үткән аҙнала баш ҡалала 3,5 меңдән ашыу кеше һалҡын тейҙергән. Поликлиника пациенттарының ҙур өлөшөн тағы ла 14 йәшкә тиклемге балалар тәшкил итә — 67,3%. Дөйөм алғанда ауырыусылар иҫәбе бер аҙнала 36,6 процентҡа артҡан.
Эпидемиологтар мәғлүмәттәре буйынса, әле халыҡтың киҫкен вируслы инфекция менән ауырыуы эпидемик сиктән 48,9 процентҡа түбән. Башҡортостанда гриптың миҙгелле вирустары асыҡланмаған.
Республикала грипҡа ҡаршы прививка компанияһы тамамланды, бөтәһе 966,3 мең кеше, икенсе төрлө әйткәндә республика халҡының 23,8 проценты, шул иҫәптән федераль поставкалар буйынса 800 мең кеше прививка эшләткән.


text:
Рөстәм Хәмитов 2015 йылда төбәк башлығы вазифаһына үҙенең кандидатураһын тәҡдим итеүҙе инҡар итмәй
Башҡортостан Президенты Рөстәм Хәмитов 2015 йылда үтәсәк һайлауҙарҙа төбәк башлығы вазифаһына үҙенең кандидатураһын тәҡдим итеүҙе инҡар итмәй.
— Үҙемдең позициямды түбәндәгесә билдәләйем: минең хеҙмәтемә тик халыҡ ҡына баһа бирә ала. Айырым кешеләр, айырым хәрәкәттәр түгел, ә ябай граждандар. Әгәр кандидатурамды хуплаһалар, бындай тәҡдимдәр булһа, ул ваҡытта, әлбиттә, тейешле ҡарар ҡабул итәсәкмен, — тине Рөстәм Хәмитов журналистар менән аралашыу барышында.
Һайлау алды кампанияһы тураһында һүҙ йөрөтөп, Президент уның тыныс үтеүен билдәләне.
— Башҡортостан халҡы һайлауҙарға әҙерлек осорона бик яуаплы ҡараны. Әлбиттә, төбәктә булған үҫеш йүнәлештәренә төрлө фекерҙәр, төрлө ҡараштар булды. Был тәбиғи, шулай булырға тейеш. Хәлде ыңғай, тыныс тип баһалайым, йәғни барыһы ла мәҙәни йәмғиәткә хас булғанса бара. Әгәр ҙә үҙ-ара мөнәсәбәттәрҙе асыҡлау бар икән, бындай осраҡтарҙа төплө дәлилдәр килтерелә һәм хәл ҡатмарлаштырылмай, — тине Рөстәм Хәмитов.


text:
«Салауат Юлаев» ярымфиналға сыҡты
Екатеринбургта урындағы «Автомобилист» менән Өфөнөң «Салауат Юлаев»ы араһында Континенталь хоккей лигаһы Көнсығыш конференцияһында плей-офф сирек финал серияһының дүртенсе матчы тамамланды. Ҡунаҡтар Екатеринбург командаһын 8:1 иҫәбе менән еңде һәм серияны үҙ файҙаһына тамамланы – 3:1.
Төп һөҙөмтә ике осорҙа уҡ хәл ителгәйне инде, өсөнсө йомғаҡлау осоронда «юлаевсы» Мирослав Блатяк берҙән-бер шайба индерҙе – 8:1.
Ярымфиналда өфөләр Түбәнге Камаға ҡаршы уйнаясаҡ. Тәүге ике матч Өфөлә 20 һәм 21 мартта үтәсәк.


text:
Мортаза Рәхимов Әлшәй районына барып ҡайтты
21 сентябрҙә Башҡортостан Президенты Мортаза Рәхимов эш сәфәре менән Әлшәй районына барып ҡайтты. Республика башлығы райондың социаль-иҡтисади үҫеше менән танышыуҙы маҡсат итеп ҡуйҙы.
Ғәйнәямаҡ ауылында Мортаза Рәхимов дөйөм белем биреү мәктәбен реконструкциялау барышы менән танышты. Объектты тулыһынса капиталь ремонтлауға 25-30 миллион һум аҡса талап ителәсәк. Мәктәп коллективы менән әңгәмә ваҡытында төбәк башлығы, мәктәпте реконструкциялауҙы финанслау менән проблемалар булмаясаҡ, тип вәғәҙә итте. Яңыртылған мәктәпте яңы йылға файҙаланыуға тапшырырға планлаштырылған. Ремонт ваҡытында балалар ауыл Мәҙәниәт йортонда ике сменала уҡый.
Тавричанка ауылында Башҡортостан Президенты ауыл участка дауаханаһы бинаһын ҡараны. Унда ремонт эштәре тамамланып килә. Медицина учреждениеһы туғыҙ ауыл халҡын хеҙмәтләндерә. Уны реконструкциялауға 13 миллион һум аҡса тотонолған. Бында электр селтәрҙәре системаһы алмаштырылған, һыу үткәргес һәм йылылыҡ трассаһы ремонтланған, заманса медицина ҡорамалдары, мебель һатып алынған. Беренсе ҡатта — участка табиптары һәм белгестәр кабинеттары, икенсе ҡатта 12 койкалыҡ амбулатория урынлашҡан.
Әлшәй районының Линда һәм Ҡырым ауылдары эргәһендә ҡошсолоҡ комплексы урынлашҡан. Мортаза Рәхимов "Башҡортостан бройлеры" ябыҡ акционерҙар йәмғиәтенең беренсе сиратын төҙөү өсөн бүленгән майҙанда булды. Проект буйынса йылына 28 миллион дана инкубатор йомортҡаһы етештереү буйынса инкубатор, бройлер фермалары, йылына 45 мең тоннаға тиклем ҡош ите етештерәсәк цех төҙөләсәк. Ҡошсолоҡ селекцияһы һәм технологиялары буйынса донъя стандарттарына яуап биреүсе комплекс төҙөүгә һәм уны сафҡа индереүгә 1,8 миллиард һум самаһы аҡса инвестицияланасаҡ. 2010 йыл дауамында 25 миллион дана себеш етештереүгә иҫәпләнгән яңы инкубаторҙы файҙаланыуға тапшырыу планлаштырыла.


text:
Рәсәй банкирҙары ярыштарҙы Башҡортостанда үткәрәсәк
Банкирҙар бөтә Рәсәйҙән Башҡортостанға Һаҡлыҡ банкыһы спартакиадаһына йыйыласаҡ. Был турала Өфө хакимиәтендә үткән оператив кәңәшмәлә ҡала башлығының беренсе урынбаҫары Владимир Дмитрюк хәбәр итте.
— Быйыл ярыштар урыны итеп республикабыҙҙың баш ҡалаһы һайланды, — тине ул. – Был спартакиадаға әҙерлекте Рәсәй Һаҡлыҡ банкыһының Урал банкы рәйесе Владимир Черкашиндың Өфөгә яҡын арала көтөлгән визиты барышында тикшереү планлаштырыла.
Рәсәй банкирҙары ярыштарына, Владимир Дмитрюк әйтеүенсә, февраль аҙағында старт биреләсәк.


text:
Өфөлә «Таҙалыҡ индустрияһы – 2011» күргәҙмәһе асылды
Өфөнөң «Нефтсе» мәҙәниәт һарайында «Таҙалыҡ индустрияһы» IV махсус күргәҙмәһе асылды. Уның сиктәрендә тармаҡ белгестәре өсөн «Таҙалыҡ оҫтаһы-2011» конкурсы ла үткәреләсәк.
Сараны асыу тантанаһында Башҡортостандың Сауҙа һәм ҡулланыусылар хоҡуҡтарын яҡлау буйынса дәүләт комитеты рәйесе Илдар Әхмәтшин ҡатнашыусыларға һөҙөмтәле эш һәм яңы тәҫьораттар теләне.
— Әлеге сара ҡала халҡы һәм ҡунаҡтары өсөн байрам булып тора, — тип билдәләне ул. – Башҡортостандың сауҙа, дөйөм туҡланыу, ял һәм күңел асыу индустрияһын үҫтереү өсөн ҙур потенциалы бар. Бөгөн сауҙа үҙәктәре, ресторандар, ҡунаҡханалар селтәре әүҙем үҫешә.
Өфөлә профессиональ таҙартыу техникаһы, инвентаре, гигиена һәм санитария тауарҙары, көнкүреш химияһы менән тәьмин итеүселәр үҙенең продукцияһын тәҡдим итә.
Күргәҙмәнең эш программаһы алдынғы брендтарҙың яңы продукциялар линияһын презентациялауҙы һәм практик демонстрациялар үткәреүҙе күҙ уңында тота.
«Таҙалыҡ оҫтаһы-2011» конкурсында профессиональ таҙартыу өлкәһендәге уңыштар һәм алдынғы тәжрибә тәҡдим ителәсәк. Унда ошо тармаҡта эш иткән республиканың 7 компанияһынан һәм Рәсәйҙең башҡа төбәктәренән оҫталар ҡатнашыуы көтөлә.
«Таҙалыҡ индустрияһы-2011» конкурсы үҙ эшен 27 октябрҙә тамамлаясаҡ. Сараны ойоштороусылар — Башҡортостандың Сауҙа һәм ҡулланыусылар хоҡуҡтарын яҡлау буйынса дәүләт комитеты, республиканың Кулинарҙар ассоциацияһы, Башҡортостан сауҙа ассоциацияһы, Башҡортостан күргәҙмә компанияһы һәм республиканың Сауҙа-сәнәғәт палатаһы.


text:
17 март
17 март — григориан стиле буйынса йылдың 76-се (кәбисә йылында 77) көнө. Йыл аҙағына тиклем 289 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- Ирландия — Изге Патрик көнө.
Тарихи ваҡиғалар[үҙгәртергә | вики-тексты үҙгәртергә]
- 1960 — Японияла төрлө төҫлө фломастерҙар һатыла башлай.
- 1991 — СССР-ҙа Бөтә союз референдумы үткәрелә, тауыш биреүселәрҙең дүрттән өс өлөшө СССР-ҙы һаҡлау өсөн тауыш бирә.
Был көндө тыуғандар[үҙгәртергә | вики-тексты үҙгәртергә]
- 1938 — Рудольф Хәмит улы Нуриев, билдәле балет артисы.
Был көндө үлгәндәр[үҙгәртергә | вики-тексты үҙгәртергә]
- 1956 — Ирен Жолио-Кюри, француз физигы, химия буйынса 1935 йылғы Нобель премияһы лауреаты.


text:
30 октябрҙә Өфөлә «Шаяндар һәм тапҡырҙар клубы үҙәге» асыла
Өфөлә «Шаяндар һәм тапҡырҙар клубы үҙәге» асыла. Тантаналы сара 30 октябрҙә үтә, тип хәбәр иттеләр ҡала хакимиәтенең матбуғат хеҙмәтенән.
Баш ҡалала Шаяндар һәм тапҡырҙар клубы – ул 130-ҙан ашыу команда, улар ике меңгә яҡын ҡатнашыусыны берләштерә.
— Клуб структураһында бер нисә лига: мәктәп уҡыусылары араһында – «Юниор Лига», студенттар араһында – «Лига Премьер», тәжрибәле студенттар командалары өсөн — «Юғары Өфө лигаһы» һәм Башҡортостан Республикаһы ҡалаларының башҡа лигалары, — тип хәбәр иттеләр мэрияның матбуғат үҙәгенән. – Әлеге лига миҙгелдәренән тыш, ҡала өсөн мөһим булған йәнә бер нисә сара ойошторола: «Волга буйы» һәм «Мэр Кубогы» үҙәк лигалары, юғары уҡыу йорттары командалары араһында — «Дуҫлыҡ Кубогы», йәй көнө паркта асыҡ майҙанда «Йәйге Кубок» үткәрелә.
«Шаяндар һәм тапҡырҙар клубы үҙәге»н асыу тантанаһы шаршамбы, 30 октябрҙә, Шафиев урамы, 12/2 адресы буйынса үтә. Башлана – 15.00 сәғәттә.


text:
Рөстәм Хәмитов: «ШОС һәм БРИКС саммиттары — Башҡортостанды һәм Өфөнө популярлаштырыуға нигеҙ булып тора»
ӨФӨ, 2014 йыл, 17 декабрь. /«Башинформ» мәғлүмәт агентлығы, Әлим Фәйезов/.
16 декабрҙә Башҡортостан Президенты Рөстәм Хәмитов «РБК» каналының тура эфирында тапшырыуҙы алып барыусы Леонид Давыдовтың һорауҙарына яуап бирҙе. Әңгәмәлә, атап әйткәндә, бренд темаһы ла күтәрелде. Киләһе йылда Өфөлә ШОС һәм БРИКС халыҡ-ара саммиттарын уҙғарыуға бәйле журналист төбәк башлығынан: «Ҡасан республиканың логотибы барлыҡҡа киләсәк? Республика брендтарына, логотиптарына заказ бирелгәнме?» — тип һораны.
Рөстәм Хәмитов был йүнәлештә эштәр бара, әммә әлегә урындағы кимәлдә генә тип яуап бирҙе.
— Беҙҙә үҙҙәренең брендтары булған бер нисә ҡала бар. Уның файҙаһы бармы-юҡмы икәнлеген ҡарайбыҙ. Әлегә муниципаль кимәлдә тикшерәбеҙ, — тине төбәк башлығы.
Төбәк башлығы фекеренсә, «Башҡортостан һәм «башҡорт» һүҙе һәр саҡ сифат билдәһен, яҡшы продукцияны аңлата. Башҡорт балы, башҡорт нефте, башҡорт игене, башҡорт һөтө... Был йәһәттән беҙҙең брендыбыҙ бар. «Башҡорт» һүҙе илебеҙҙә йәшәүселәр өсөн дөрөҫ йүнәлеш бирә».
Республика Президенты «сит илдәрҙә беҙҙе, Рәсәйҙең башҡа төбәктәрен дә аҙ беләләр. Был ысынбарлыҡ» тип билдәләне.
— Мәскәү, Петербург, Волга, Урал, Себер — сит ил кешеләре белгән биш-ете һүҙҙәр. Был йәһәттән 2015 йылдың йәйендә үткәреләсәк ШОС һәм БРИКС саммиттары — Башҡортостанды һәм Өфөнө популярлаштырыуға нигеҙ булып тора. Беҙ эшләйбеҙ, күп форумдарҙа ҡатнашабыҙ. Республика танылыу яулай бара, тип билдәләне төбәк башлығы.
Рөстәм Хәмитовтың «РБК» телеканалына биргән интервьюһының тулы тексы БР Президентының рәсми сайтында бирелгән.


text:
Исмәғил Тасимов хәтерен мәңгеләштереү нихаҡҡа барып баҫа?
Пермь өлкәһе Ҡоян ауылында башҡорт таусыһы Исмәғил Тасимовҡа мемориаль таҡтаташ асылды. Рәсәйҙә тау сәнәғәте буйынса тәүге уҡыу йорто асыуға күп көс һалған билдәле шәхес ошо ауылда тыуып үҫкән. Таҡтаташ Ҡоян урта мәктәбе бинаһына ҡуйылды. Пермь крайы башҡорттары ҡоролтайы тәҡдиме менән киләсәктә урындағы ауылда Исмәғил Тасимов исемендәге музей ҙа асыласаҡ, тик әлегә бының өсөн аҡса юҡ. Таҡтаташҡа ла тегенән-бынан тапҡандар, таҡтаны эшләүселәр ҙә хаҡын әҙерәк төшөргән. Пермь башҡорттары ҡоролтайы рәйесе Рәсил Мөхәмәтйәнов таҡтаташты ҡуйыу әҙерәк ығы-зығылыраҡ булды тине. Сөнки Ҡоян халҡы үҙен татар тип иҫәпләй, шуға күрә ауылда бер башҡорттоң исемен мәңгеләштереүҙе аңламаған. Аңлатыу эштәре алып барғас, тамырҙарының башҡорт булыуын белгәндәр икән.


text:
Башҡортостан фермерҙары йыл башынан алып 20 мең тоннанан ашыу һөт алған
20,3 мең тонна самаһы һөттө йыл башынан алып республиканың крәҫтиән (фермер) хужалыҡтарында һауып алғандар. Башҡортостандың ауыл хужалығы предприятиеларында был ваҡыт эсендә бөтәһе 135,3 мең тоннанан ашыу һөт етештерелгән. Ул, былтырғыға ҡарағанда, 1,1 мең тоннаға тиерлек күберәк, тип билдәләйҙәр төбәк Ауыл хужалығы министрлығының матбуғат хеҙмәтендә.
Республика фермер хужалыҡтары араһында һауым буйынса лидер булып Дәүләкән районы тора, унда крәҫтиән (фермер) хужалыҡтарында тулайым һауым әлеге ваҡытта 860 тоннаға етә. Икенсе урында – Иглин районы фермерҙары, уларҙың өлөшөнә 795 тонна самаһы һөт тура килә. Өсөнсө урында – 2014 йыл башынан алып 710 тоннанан ашыу һөт һауып алған, Бишбүләк районы фермерҙары.


text:
Арҡайым
Координаталар: 52°38′15″ с. ш. 59°32′12″ в. д. / 52.637639° с. ш. 59.536889° в. д. (G) (O) (Я)
Был археологик ҡомартҡы тураһында мәҡәлә. Авиакомпания тураһында Арҡайым (авиакомпания) битен ҡарағыҙ
Арҡайым — Көньяҡ Уралда табылған торлаҡ нығытмаһы, хужалыҡ итеү майҙаны һәм ҡәберлеге булған археологик комплекс.
1987 йылда Көньяҡ Урал далаларында иң боронғо цивилизацияларҙың береһенә ҡараған «ҡалалар иле» табылғайны. Арҡайым Англияның боронғо Стоунхендж обсерваторияһына оҡшаған. Был асыш XX быуаттың һуңғы ике тиҫтә йылындағы археологик сенсация булды. Янында урынлашҡан элекке башҡорт ауылы исемен алып, ғалимдар уны «Арҡайым» тип исемләне. Хәҙерге көндә әлеге урындар музей-ҡурсаулык дәрәжәһендә, унан донъяның төрлө тарафтарынан экскурсияға килгән кешеләр ағымы өҙөлмәй. Музей-ҡурсаулыҡтың даны — б. э. т. III—II мең йыллыҡҡа ҡараған Арҡайым нығытмаһы һәм некрополе. Арҡайым Уралдың көнсығыш һырттары буйлап төньяҡтан көньяҡҡа — 400, көнбайыштан көнсығышҡа ҡарай 100—150 саҡрымға һуҙылған. Әлеге көндә Башҡортостандың көньяҡ-көнсығышында һәм Силәбе өлкәһе көньяғының ҙур ғына майҙанында Арҡайым цивилизацияһына ҡараған 21 ҡаласыҡ асылған. Уларҙың яҡынса йәше — 4000 йыл.
Арҡайымдар күпләп мал аҫраған, металл эшкәртеү, ювелир әйберҙәр эшләү, ҡорал яһау, тукыу һ.б. төр эштәр менән шөғөлләнгән. Тикшеренеүселәр шуныһына хайран ҡала: Арҡайымды кешеләр ҡапыл ташлап киткән, бынан һуң унда ҙур янғын сығып, ҡала янып бөткән. Ҡалаларҙағы ҡоролмалар ағас менән үҙенән-үҙе цементҡа әйләнә торған ләмдән төҙөлгән. Ә күмергә әйләнгән ағас быуаттар буйына һаҡлана ала. Әллә нисә мең йыллыҡ үткәс ғәжәп ҡалаларҙы асыуға ошо булышлыҡ итә лә инде. Кешеләрҙең ҡаланы ҡапыл ғына ташлап китмәгәнен, уларҙың үҙҙәре менән барлыҡ кәрәк-яраҡтарын да алып китеүен асыҡлай ғалимдар. Улар фекеренсә, арҡайымдар ут ғәрәсәте хаҡында алдан иҫкәртелгән һәм хәүефһеҙ урынға күсеп киткән булырға тейеш. Был иһә унда йәшәгән халыҡтың һәләкәттәрҙе алдан күрергә һәләтле булыуҙары хаҡында һығымтаға килтерә. Тимәк, арҡайымдар үҙенсәлекле белемгә эйә булған, тигән һүҙ. Ғалимдар фаразлауынса, кешелектең иң боронғо тарихы тап Урал менән бәйле.
Һылтанмалар[үҙгәртергә | вики-тексты үҙгәртергә]
- Сайт музея-заповедника Аркаим
- Об Аркаиме и Челябинской области
- Энциклопедическая статья автора раскопок Г. Б. Здановича
- Д. Н. Верхотуров «Аркаим: несчастливое открытие»


text:
Башҡортостан Медиадаһы-2011 пинг-понгтан башланасаҡ
«Башинформ» мәғлүмәт агентлығы, «Башҡортостан» телерадиокомпанияһы» дәүләт унитар предприятиеһы һәм БР Журналистар союзы Башҡортостан республикаһының киң мәғлүмәт саралары араһында 2011 йылғы Медиаданы үткәреү тураһында иғлан итә.
Өҫтәл теннисы буйынса чемпионат беренсе һынау буласаҡ. Ҡатнашыуға заявкаларҙы media-smi-rb@mail.ru электрон йәшнигенә ебәрергә мөмкин.
Команда составы – бишәүҙән өс кешегә тиклем (запастағыларҙы ла өҫтәп; командала ир-егеттәр һәм ҡатын-ҡыҙҙар нисбәте – теләк буйынса). Команда составына ҡарап турнир схемаһы раҫланасаҡ: командаларҙың беренсе һәм икенсе номерҙары матчтары, парлы осрашыуҙар йәки микст.
Заявкалар 30 апрелгә тиклем ҡабул ителә.
Башҡа спорт төрҙәре буйынса турнирҙарҙа ҡатнашыу мөмкинлеге беренсе этап – теннис буйынса чемпионат һөҙөмтәләренә ҡарап билдәләнәсәк.


text:
Төбәктә иҡтисади әүҙем халыҡ иҫәбе 1,988 миллион кешенән күберәк
Башҡортостанда иҡтисади әүҙем халыҡ иҫәбе 1,988 миллион кешенән күберәк. Дөйөм эшһеҙлек кимәле, Халыҡ-ара хеҙмәт ойошмаһы стандарттарына ярашлы, төбәктә 5,8 процент тәшкил итә. Халыҡ-ара хеҙмәт ойошмаһы стандарттарына ярашлы, республикала 116 мең эшһеҙ иҫәпләнә.
2013 йыл өсөн уртаса мәшғүллек мәсьәләләре буйынса бындай халыҡты өйрәнеү мәғлүмәттәрен Башҡортостандың Хеҙмәт һәм халыҡты социаль яҡлау министрлығы килтерә.
Республика буйынса уртаса эш хаҡы тотош 2013 йыл өсөн 22 440,2 һум тәшкил итте. Эшкә яраҡлы халыҡ өсөн йәшәү минимумы – 6 897 һум.


text:
БДАУ студенттары Бөрйән районында экологик акция үткәрҙе
Башҡорт дәүләт аграр университеты студенттары һәм хеҙмәткәрҙәре Бөрйән районында экологик акция үткәрҙе. Биш көн буйына улар "Шүлгәнташ" ҡурсаулығы биләмәһен сүп-сарҙан таҙартты.
Вуздың матбуғат хеҙмәтенән хәбәр итеүҙәренсә, бөтә был ваҡыт эсендә Ағиҙел йылғаһы ярында ҡоролған лагерҙа ижад, эшһөйәрлек, сәләмәт йәшәү рәүеше атмосфераһы хөкөм һөрҙө. Кисен студенттар етәкселәре менән бергә футбол, волейбол уйнаны, усаҡ эргәһендә йырҙар йырланы.
Бөрйән районы халҡы үҙ сиратында БДАУ-ҙың экологик десантында ҡатнашыусыларҙы бал музейы экспозицияһы менән таныштырҙы, унда аграр секторҙың буласаҡ белгестәре солоҡ балын нисек алыуҙары хаҡында лекция тыңланы, студенттар өсөн шулай уҡ бөтә донъяға билдәле Шүлгәнташ мәмерйәһенә экскурсия ойошторҙолар.
Университеттың тәбиәүи эш буйынса начальнигы Рузил Йәғәфәров, бындай сәфәрҙәр экология буйынса белемдәрен практикала нығытыу, Башҡортостандың экосистемаһын һаҡлау ғына түгел, студенттарҙың команда рухын нығытырға ла булышлыҡ итә, тип билдәләне.
Әйткәндәй, быйыл БДАУ үҙенең 80 йыллығын билдәләйәсәк. Ошо ваҡиға хөрмәтенә университетҡа “Шүлгәнташ” ҡурсаулығынан өс километр алыҫлыҡта уҡыу-практика эштәре алып барыу өсөн 50 гектар ер бүлделәр.


text:
Яңы йыл төнөндә Башҡортостанда артыҡ һыуыҡ булмаясаҡ
Башҡортостанда ҡар яуыуы аҙнаның икенсе яртыһында ғына туҡтаясаҡ. Шаршамбыға тиклем, 29 декабргәсә, республикала ҡар яуыуы һәм юлдарға көрт һалыуы күҙәтеләсәк. Был турала «Башинформ» агентлығына Башгидрометтың баш синоптигы Анна Козаева хәбәр итте.
— Һауа температураһы был көндәрҙә өс-һигеҙ градус һыуыҡ буласаҡ, — тине ул. –29 декабрҙән һауа торошо үҙгәрәсәк, ҡар һирәк яуасаҡ.
30 декабргә ҡарай төндә һауа температураһының түбәнәйеүе көтөлә. Ул минус 10-15 градус тәшкил итәсәк, төньяҡ-көнсығыш райондарҙа 20 градусҡа тиклем һыуытыуы ихтимал.
Анна Козаева әйтеүенсә, иң һыуыҡ төн 31 декабргә тура киләсәк. Республика буйынса һауа температура минус 17-22 градус тәшкил итһә, төньяҡ райондарҙа 30 градус һыуыҡ буласаҡ.
Яңы йыл төнөндә республика буйынса — минус 10-15 градус, айырым райондарҙа 17-22 градусҡаса һыуыҡ булыуы көтөлә.


text:
Шаран ауылында спорт-сәләмәтләндереү комплексы асылдыФото: Олег Яровиков
Шаран ауылында спорт-сәләмәтләндереү комплексы асылды
Шаран ауылында спорт-сәләмәтләндереү комплексы асылдыФото: Олег Яровиков
Шаран ауылында байрамса шарттарҙа “Газпромтрансгаз-Өфө” сикләнгән яуаплылыҡтағы йәмғиәтенең Шаран магистраль газүткәргестәр линия производство идаралығы хеҙмәткәрҙәре өсөн “Шаран” спорт-сәләмәтләндереү комплексы асылды. Комплексты асыу тантанаһында Башҡортостан Республикаһы Президенты Мортаза Рәхимов ҡатнашты, ул “Газпромтрансгаз-Өфө”нөң генераль директоры, БР Дәүләт Йыйылышы депутаты Сергей Пашин менән бергә ҡыҙыл таҫманы киҫте. Президент тәү башлап күнекмәгә килгән йәш спортсылар менән аралашты.
Байрам сараһын асып, республика башлығы, “спорт-сәләмәтләндереү комплексын асыу – бик мөһим эш, ә инде был ваҡиғаның Рәсәйҙә Йәштәр йылында һәм Башҡортостанда Йәштәрҙең башланғыстарын яҡлау йылында булыуы икеләтә ҡыуаныслы”, тип билдәләне.
Шаран районы спортсылары һәм артистары, “Теремок” балалар баҡсаһында тәрбиәләнеүселәр юғары ҡунаҡтарға үҙ оҫталыҡтарын күрһәтте. Тантана тамамланғас, Мортаза Рәхимов, ғәҙәттәгесә, район халҡы менән аралашты, ә һуңынан Шаран линия производство идаралығы хеҙмәткәрҙәре менән иҫтәлеккә фотоға төштөләр.
***
Яңы комплекс составына 555 квадрат метрҙан ашыу майҙан менән спорт залы инә. Бында мини-футбол, баскетбол, волейбол, бадминтон күнекмәләре үтәсәк. Дөйөм физик әҙерлек һәм аэробика өсөн 223 квадрат метрлыҡ тренажер залы ҡаралған. Комплекста шулай уҡ ярҙамсы биналар урынлашҡан: гардероб менән вестибюль, кейенеп-сисенеү, душ, инвентарь, тренерҙар бүлмәләре һәм башҡалар. Эргәләге территория төҙөкләндерелгән, волейбол майҙансығы һәм автомашиналар ҡуйыу урыны ла ҡаралған. Дөйөм алғанда, комплексҡа тәүлегенә 176 кеше йөрөй ала.


text:
Ишембайҙа опека буйынса инспектор 86 мең күләмендә бюджет аҡсаһын үҙләштергән
Ишембайҙа прокурорҙар опека һәм попечителлек бүлеге инспекторының мутлашыуын асыҡлаған. Тикшереү барышында билдәле булыуынса, дәүләт хеҙмәткәре әлеге ваҡытта бәлиғ булмағандар өсөн колонияла ултырған етем үҫмергә опека органдары менән попечитель тәғәйенләү тураһында документтар тултырған. Етемде аҫрауға билдәләнгән аҡсаларҙы хеҙмәткәр үҙенә ҡалдырған, сөнки етем үҙенә опекун тәғәйенләнеүе хаҡында белмәгән дә. Тулы булмаған ике йыл эсендә инспектор 86 мең һум аҡсаны үҙләштергән, йәғни ай һайын дүрт мең аҡса алып барған. Хеҙмәткәргә ҡарата «Үҙ вазифаһынан файҙаланып, мутлашыу» статьяһы буйынса енәйәт эше асылған.


text:
Тәтешле районында Башҡортостан удмурттары милли мәҙәниәтте үҫтереү мәсьәләләрен тикшерә
Тәтешле районының Яңы Тәтешле ауылында бөгөн Башҡортостан удмурттары республика милли-мәҙәни үҙәгенең отчет-һайлау конференцияһы үтә. Тәтешле, Яңауыл, Борай, Балтас, Йәрмәкәй, Илеш, Кушнаренко, Ҡалтасы райондарынан, Нефтекама, Өфө ҡалаларынан, Удмуртия һәм Пермь крайынан 130-ҙан ашыу делегат килгән. Ултырышта Башҡортостан Президенты Хакимиәтенең ижтимағи-сәйәси үҫеш идаралығы начальнигы урынбаҫары Ришат Сабитов, «Удмурт кенеш» Бөтә Удмуртия ассоциацияһы президенты урынбаҫары Татьяна Ишматова, Башҡортостан һәм Удмуртия Хөкүмәттәренең, йәмәғәт ойошмаларының вәкилдәре ҡатнаша.
Конференцияла ҡатнашыусылар Башҡортостан удмурттарының төп йәмәғәт ойошмаһының, тарих-мәҙәниәт үҙәгенең биш йыллыҡ эшмәкәрлеген һәм уның артабанғы үҫешен, халыҡ мәҙәниәтен һаҡлау, тел проблемалары, республикала удмурт йәштәре ойошмаһын булдырыу, үҫеп килеүсе йәш быуынды рухи һәм әхлаҡи йәһәттән үҫтереү өсөн күләмле мәҙәни һәм спорт саралары үткәреү мәсьәләләрен тикшерә. Удмурт телендә сыҡҡан «Ошмес» республика гәзитенә ярҙам итеүгә айырым иғтибар биреләсәк.
Башҡортостан удмурттарының республика милли-мәҙәни үҙәге удмурттарҙың милли мәҙәниәтен, уларҙың телен, милли традицияларын, этник үҙенсәлеген һаҡлау һәм үҫтереүгә булышлыҡ итеү, халыҡ араһында удмурт мәҙәниәтен һәм телен пропагандалау, мәҙәни һәм ижтимағи-сәйәси характерҙағы һәр төрлө ойошмалар менән хеҙмәттәшлек итеү, мәҙәниәттәр диалогына булышлыҡ итеү һәм ойошма ағзаларының милли һәм социаль мәнфәғәттәрен урындағы һәм төбәк власть органдарында күрһәтеү һәм яҡлау маҡсатында 1996 йылда ойошторолған.
Был ойошма ярҙамында йола байрамдары үткәрелә, биҙәү-ҡулланма сәнғәт түңәрәктәре эшләй.
Ауыл йәштәрен уҡытыу буйынса ҙур эш алып барыла. Ошо маҡсатта үҙәк Нефтекама педагогия колледжы, Удмурт дәүләт университеты, Ижевск медицина академияһы менән хеҙмәттәшлек итә. Бынан тыш, йыл һайын Башҡортостанда «Усточикар» («Оҫталар ҡалаһы») төбәк-ара лагеры ойошторола, унда профессиональ белгестәр балаларҙың ижади һәләттәрен үҫтерә.


text:
Бөгөн мин һеҙгә үҙемдең Мәүлетбай Ғәйнетдинов бабайым тураһында
mine_1187_m_1241_1199_letbay_babayym_1.ppt
- Размер: 18.4 Mегабайта
- Количество слайдов: 14
Описание презентации Бөгөн мин һеҙгә үҙемдең Мәүлетбай Ғәйнетдинов бабайым тураһында по слайдам
Бөгөн мин һеҙгә үҙемдең Мәүлетбай Ғәйнетдинов бабайым тураһында һөйләп киткем килә. Ул – Башҡортостандың атҡаҙанған артисы, Башҡортостандың халыҡ артисы.
1938 йылда Ишембай районы Этҡол ауылында урта хәлле крәҫтиән ғаиләһендә дүртенсе бала булып донъяға килгән.
Мин дә үҙемдең тыуған ауылымды бик яратам. Тәбиғәте лә, кешеләре лә бик матур уның.
Бәләкәй сағында уҡ иптәштәренән дәртлелеге, зирәклеге, ҡайҙа йөрөһә лә йырлап, көйләп йөрөүе менән айырылып торған бабайым. Үҫә төшөп, егет ҡорона еткәс, унһыҙ бер уйын-көлкө, кисә уҙмаған. Бигерәк тә ҡурайға ҡушылып оҙон көйлө башҡорт халыҡ йырҙарын баш ҡ арыр булған, дәртле көйҙәргә төшөп бейеп китергә лә аптырап тормаған. Уның киләсәктә бик тә әртис булғыһы килә. Тик йылдарҙың ауыр булыуы сәбәпле уға төрлө урындарҙа эшләп алырға тура килә. Ҡайҙа ғына эшләһә лә, ҡайҙа ғына булһа ла йыр-моңдан айырылмай. Совет армия сафында оҙаҡ ҡына хеҙмәт иткән ул.
Мине бабайым рмел ң ә ә хе м т итк н. Унда бул ан ҙ ә ә ғ т рл ы ы лы ө ө ҡ ҙ ҡ ва и алар ы, ду тарын ҡ ғ ҙ ҫ и к алыр а ярата ул. ҫ ә ғ
Сөнки ул ауырлыҡтарҙан бер ҡасан да ҡурҡмаған.
Әрменән ҡайтҡас, ул барыбер теләгәненә ирешә. Баҙнатлығын усына йыйып, 26 йәш ендә бер тапҡыр Өфөгә сәнғәт училищеһына ла барып ҡайта, тик вахтершаның “Ҡуй – ҡуй, бында сабый балалар ғына уҡый” – тигән һүҙҙәре өмөтөн селпәрәмә килтерә. Ваҡыт үтеү менән, ысын талантҡа форсаты ла килеп сыға һәм ул Мәғәфүр Хисмәтуллиндың курсына эләгә (1967 йылдың көҙө). Комиссияға ул “Һандуғас”, һәм “Китмә, китмә, һандуғас” исемле йырҙар башҡара. Сығарылыш имтихандарында иһә Мәүлетбай Ғәйнетдинов “Средь шумного бала…” исемле романс менән сығыш яһай. Был көн – башҡорт йыр сәнғәтенә профессиональ йырсының килеү көнө була.
Сәнғәт училищеһын тамамлағас, филармония артисы булып китә. Халыҡ уның баш ҡ арыуында “Һандуғас”, “Буранбай”, “Ҡаһым түрә”, “Сибай”, “Саҡ менән Суҡ”, “Һуңлап килдең”, “Азамат”, “Һәләүек”, “Армиянан ҡайта һалдат тыуған яғына”, “Хәтирәләр”, “Сәрмән буйҙары” исемле йырҙарҙы яратып өлгөрә.
Аҙаҡ филармония солисы булып эшләй, бик күп ер үтә, йырҙарын бөтә ерҙә лә ҡуш ҡуллап ҡаршылайҙар. Мәүлетбай Ғәйнетдиновтың репертуары шул тиклем көслө, башҡарған саҡта тыңлаусыларҙың күҙҙәре йәшләнә, йөрәктәре бер һығылып, бер дәртләнеп бейеп ала. Мәүлетбай Ғәйнетдинов Күп йылдар “Йәдкәр” ансамблендә эшләй. 1997 йылда Мәскәүҙә үткән “Башҡортостан көндәре”ндә “Йәдкәр” ансамбле Рәсәй мәҙәниәт министрлығының Почет грамотаһы менән наградалана.
Шуға күрә лә уға Башҡортостандың атҡаҙанған артисы, ә һуңыраҡ Башҡортостандың халыҡ артисы тигән маҡтаулы исемдәр бирелә. Ул бик бәхетле кеше! Ләкин, минеңсә, Мәүлетбай бабайым был ҙур исемдәр өсөн ген ә түгел, ә бала саҡтағы хыялының тормошҡа ашыуы, йәшлек хистәренең тамашасы күңеленә еткереп, йөрәктәрҙе йәшәртеүе менән бик бәхетле. Мәүлетбай Ғәйнетдинов – Башҡортостандың атҡаҙанған артисы, Башҡортостандың халыҡ артисы.
Әле лә Мәүлетбай бабайым т ик кенә ултырмай. Мәҫәлән, ул Марат Башаров менән бергә “Ел ҡыуыусы” (“Гонец ветра”) тигән кинола төшкән. Был фото – кино төшөргән ваҡытта эшләнгән.
Кино төшөрөлөп бөткәс, бабайым Башаров менән дуҫ булып айырылышҡан.


text:
Йыл башынан Башҡортостандың дәүләт бурысы 0,9 миллиард һумға кәмегән Фото: Олег Яровиков
Йыл башынан Башҡортостандың дәүләт бурысы 0,9 миллиард һумға кәмегән
Йыл башынан Башҡортостандың дәүләт бурысы 0,9 миллиард һумға кәмегән Фото: Олег Яровиков
ӨФӨ, 2015 йыл, 10 июнь. /«Башинформ» мәғлүмәт агентлығы, Эльвира Латипова/.
1 майға республиканың дәүләт бурысы 23,7 миллиард һум тәшкил иткән, был йыл башына ҡарағанда 0,9 миллиард һумға кәмерәк. Республика Финанс министрлығының матбуғат хеҙмәте хәбәр итеүенсә, бурыс структураһында бурыстарҙың бөтә төрҙәре лә күрһәтелгән. 28,1 процент — бюджет кредиттарына, 70 процент самаһы баҙар бурысына (дәүләт облигациялары һәм банк кредиттары) тура килә.
Бурыс йөкләмәләре оҙайлы ваҡытҡа иҫәпләнгән. Бюджет кредиттары буйынса бурысты үҙгәртеү ҡаҙнаға йөкләмәне кәметте. Ҡоролоҡ эҙемтәләрен бөтөрөү һәм юлдар һалыу, ремонтлау өсөн алынған кредиттар 2032 -2034 йылдарға тиклем үҙгәртелде.
Республиканың дәүләт бурысы тулыһынса тәьмин ителгән, Башҡортостан бурыс йөкләмәләре буйынса ваҡытында иҫәпләшергә һәләтле, тип билдәләйҙәр Финанс министрлығында.
Йыл башына Башҡортостан Рәсәйҙең бурыс йөкләмәһе минималь кимәлдә булған 13 төбәге иҫәбендә һәм Волга буйы федераль округында икенсе урында ине. Бурыс кимәлен 24,7 процент һалым һәм һалым булмаған килем тәшкил иткән. Әлеге нормативтар буйынса 50 проценттан юғары күрһәткес хәүефле тип иҫәпләнә.


text:
1-10 майҙа ветерандар Өфө электротранспортында бушлай йөрөй ала
Өфө трамвайҙары һәм троллейбустары ветерандарҙы бушлай йөрөтәсәк. Еңеү көнөнә арналған акция 1 майҙан 10-ына тиклем дауам итә һәм был мөмкинлектән Бөйөк Ватан һуғышы ветерандары һәм уларға тиңләштерелгән граждандар, уларҙы сәфәрҙә оҙатып барыусы кешеләр ҙә файҙалана ла, тип хәбәр иттеләр ҡала хакимиәтенең мәғлүмәт-аналитика бүлегенән. Транспортта йөрөү күләме сикләнмәй, тип билдәләнеләр Өфө мэрияһының Электротранспорт идаралығында. Бушлай юл йөрөү хоҡуғынан файҙаланыр өсөн танытма ғына күрһәтергә кәрәк.
Хәтерегеҙгә төшөрәйек, ошо уҡ арала ветерандар «Башавтотранс» дәүләт предприятиеһы автобустарында ла бушлай йөрөй ала.


text:
«Өфө — спорт баш ҡалаһы» фотоконкурсына эштәр ҡабул итеү дауам итә Фото: Дмитрий Слезин
«Өфө — спорт баш ҡалаһы» фотоконкурсына эштәр ҡабул итеү дауам итә
«Өфө — спорт баш ҡалаһы» фотоконкурсына эштәр ҡабул итеү дауам итә Фото: Дмитрий Слезин
ӨФӨ, 2015 йыл, 2 сентябрь. /«Башинформ» мәғлүмәт агентлығы, Дмитрий Слезин/.
Ҡала хакимиәтенең физик культура һәм спорт комитеты иғлан иткән «Өфө — спорт баш ҡалаһы» фотокүргәҙмәһенә эштәр ҡабул итеү дауам итә.
Теләгән һәр кем үҙҙәренең эштәрен тәҡдим итә ала. Бының өсөн спорт темаһына арналған бишкә яҡын фотоһүрәтте һайлап алып, 10 сентябргә тиклем pr-sportcom@mail.ru электрон почтаһына ебәрергә кәрәк.
Хатта авторҙың исем-фамилияһы, спорт сараһының исеме, уның ҡасан үткәрелгәнлеге хаҡында мәғлүмәттәр булырға тейеш. Фотохәбәрселәрҙең үҙҙәре эшләгән баҫманың исемен күрһәтеүе мотлаҡ.
Иң яҡшы фотоһүрәттәрҙән экспозиция төҙөләсәк, уны Өфө хакимиәте фойеһында һәм ҡаланың башҡа майҙансыҡтарында урынлаштырыу планлаштырыла.


text:
Башҡортостан Президенты Иглинда йәшәүселәрҙе ауылдың 225 йыллығы менән ҡотланы
Иглин районына эш сәфәре барышында Башҡортостан Президенты Рөстәм Хәмитов Иглин ҡасабаһының 225 йыллыҡ байрамында ҡатнашты, тип хәбәр итә БР Президентының матбуғат хеҙмәте.
«Бөгөн Иглин районында булыу, һеҙҙе шатлыҡлы, бәхетле итеп күреү бик күңелле, — тине республика башлығы, Иглинда йәшәүселәрҙе байрамдары менән ҡотлап. – Бөгөн көн яҡшы башланды – Урман ауылының хәрби часть келәттәрендәге ғәҙәттән тыш хәл һөҙөмтәһендә зыян күреүсе кешеләргә асҡыстар тапшырҙыҡ. Бөгөн ул кешеләрҙә лә ҙур байрам. Ике ай элек бәлә ине, ә хәҙер барыһы ла яҡшы бара: кешеләрҙең яңы фатирҙары, яңы өйҙәре бар».
Рөстәм Хәмитов республиканың Иглин районы халҡына, уларҙың хеҙмәтенә ҡарата ихтирамлы булыуын һыҙыҡ өҫтөнә алды.
«Иглин районы – ул һәр ваҡытта ла яҡшы кәйеф, ул – хеҙмәттә яҡшы һөҙөмтәләр. Иглин халҡы – ул Ватаныбыҙҙың тоғро кешеләре. Быны беҙ яҡшы беләбеҙ, — тип билдәләне республика Президенты. – Уларҙың барыһына ла ҙур рәхмәт».
Рөстәм Хәмитов шулай уҡ ауылға нигеҙ һалыусы Елена Иглина исемендәге төҙөкләндерелгән паркта булды. Бында балалар ҡаласығы, спорт майҙансығы төҙөлгән, быуа таҙартылған. Рөстәм Хәмитов район етәкселегенә спорт майҙансығында заманса полимер ябыуҙы ҡулланыу мөмкинлеген ҡарарға тәҡдим итте.


text:
Республикала 2013 йылдың иң яҡшы урман ҡырҡыусыһы билдәләнде
Башҡортостандың иң яҡшы урман ҡырҡыусыһы исеменә республика конкурсында «Тәтешле урманы» дәүләт унитар предприятиеһы вәкилдәре – урман ҡырҡыусы Фидан Муллаяров һәм уның ярҙамсыһы Әҙип Бәҙретдинов еңеүсе булды.
Йола буйынса, киләһе бәйге еңеүселәрҙең тыуған яғында, йәғни Тәтешле районында үтәсәк.
Иҫегеҙгә төшөрәбеҙ, Башҡортостандың иң яҡшы урман ҡырҡыусыһы исеменә республика смотр-конкурсы быйыл Әбйәлил районында үтте.
Урман ҡырҡыусыларҙың һөнәри оҫталығын үҫтереү бәйгенең төп маҡсаты булып тора. Быйыл конкурс финалында һигеҙ команда ҡатнашты. Һөҙөмтәлә беренсе урынға – Тәтешле районы командаһы, икенсе урынға – Илеш районы урмансылары, өсөнсө урынға Ҡариҙел районы вәкилдәре лайыҡ булды, тип хәбәр итте БР Урман хужалығы министрлығының Милек, техник үҫеш һәм хеҙмәтте һаҡлау идаралығының бүлек начальнигы урынбаҫары Альберт Бохаров.


text:
Фото:
Баш ҡалала Айгиз Баймөхәмәтовтың етем балалар тураһында «Ҡалдырма, әсәй!» китабы нәшер ителде
Фото:
ӨФӨ, 2014 йыл, 25 ноябрь. /«Башинформ» мәғлүмәт агентлығы, Ләйлә Аралбаева/.
Өфөнөң «Инеш» нәшриәтендә йәш яҙыусы Айгиз Баймөхәмәтовтың «Ҡалдырма, әсәй!» (рус теленә Гөлфирә Ғәскәрованың тәржемәһе) китабы донъя күрҙе. Былтыр «Ҡалдырма, әсәй!» китабы Зәйнәб Биишева исемендәге «Китап» нәшриәтендә башҡорт телендә баҫылып сыға. Бөтә тираждың ай эсендә таралыуы сәбәпле баҫманы ҡабат сығаралар.
Автобиографик повестың төп геройы – үкһеҙ етем ҡалған Ильяс. Ата-әсәләрен юғалтыу уның өсөн яңы һынауға әйләнә — ул «ҡатмарлы» балалар араһына барып эләгә. Уға иң мөһим булған мөхәббәт, яҡындарының мәрхәмәте етмәй. Уның урынына герой балалар йорто хеҙмәткәрҙәре лә, шулай уҡ тәрбиәләнеүселәре яғынан да рәхимһеҙлек менән осраша. Шул уҡ ваҡытта әҫәр оптимизм менән һуғарылған: Ильяс үҙ миҫалында дөрөҫ маҡсат ҡуйғанда күп нәмәгә өлгәшеп булыуын дәлилләй. Повесть ҙур ижтимағи сағылыш тапты.
«Был етем балаларҙың аяныслы яҙмышы, йәмғиәт яғынан йылылыҡ һәм хәстәрлектең етмәүе тураһындағы әҫәр заманса башҡорт прозаһында яңы һүҙ булды», — тип билдәләне инеш һүҙендә Башҡортостандың халыҡ шағиры Ҡәҙим Аралбай.
2013 йылда китап «Башҡортостан Республикаһының иң яҡшы башҡорт китабы» VIII республика конкурсы еңеүселәре иҫәбендә була.
Танылған ҡәләм оҫталары – Ноғман Мусин, Рафаэль Аҙнағолов, Суфиян Поварисов, Хәсән Назар, Таңсулпан Ғарипова, Гүзәл Ситдиҡова, Советтар Союзы Геройы Ҡотдос Латипов әҫәргә юғары баһа бирҙеләр.
— Хәҙер яңы «Урам балалары» китабы өҫтөндә эшләйем, ул урамда йәшәргә мәжбүр булған балаларҙың ауыр яҙмышына арналған, — тип хәбәр итте Айгиз Баймөхәмәтов.
Яҙыусы һәм журналист Айгиз Баймөхәмәтов Белорет районының Абҙаҡ ауылында ишле ғаиләлә тыуған. Иртә етем ҡалып, Сәрмән балалар йортонда тәрбиәләнә. Башҡорт дәүләт университетының башҡорт филологияһы һәм журналистика факультетын тамамлай. Санкт-Петербург дәүләт политехник университетында махсус курс үтә. БР һәм РФ Яҙыусылар, Журналистар союздары ағзаһы. Силәбе өлкәһендә Башҡортостан әҙәбиәте көндәрендә, Төрки донъяһы ҡоролтайында (Трабзон ҡалаһы, Төркиә) делегат була. «Башҡортостан» гәзитенең әҙәбиәт һәм мәҙәниәт бүлегендә эшләй.


text:
Күмертауҙа Кадрҙар сәйәсәте буйынса координация советы ойошторолдо
Күмертау хакимиәте ҡарамағында Ҡаланың кадрҙар сәйәсәте системаһын үҫтереү буйынса координация советы ойошторола. Бындай ҡарар кадрҙар сәйәсәтен үҫтереүгә арналған түңәрәк өҫтәлдә ҡабул ителде. Унда һөнәри белем биреү учреждениелары, предприятиелар етәкселәре ҡатнашты. Ултырышты ҡала хакимиәте башлығы Борис Беляев алып барҙы.
Борис Беляев Күмертауҙың кадрҙар сәйәсәтендәге өҫтөнлөклө бурыстарын билдәләне һәм ҡаланы республиканың көньяғындағы профессиональ әҙерлек үҙәге тип һанарға мөмкин булыуын билдәләне. Профессиональ белем биреү хеҙмәттәре баҙары бында ярайһы киң, һөнәри белем биреү системаһының бөтә баҫҡыстары ла күрһәтелгән.
— Йәш кадрҙар бөгөндән үҙ урынын тапһын өсөн, урындағы хакимиәттең, профессиональ учреждениеларҙың һәм эш биреүселәрҙең аныҡ, уйланылған, берҙәм сәйәсәте кәрәк, — тип һыҙыҡ өҫтөнә алды ул.
Түңәрәк өҫтәлдә ҡаланың кадрҙар потенциалы һәм уның ниндәй һорау менән файҙаланылыуы, эшсе кадрҙар әҙерләү системаһы, хеҙмәт баҙарындағы хәлдәрҙең киләсәктә нисек буласағына фараздар тикшерелде.
Кадрҙар менән эшләүҙе системалы алып барыу өсөн Күмертауҙа Координация советы булдырыла ла инде, уға 1 майға тиклем, ҡала предприятиеларының тәҡдимдәрен иҫәпкә алып, кадрҙар менән тәьмин итеү программаһының проектын әҙерләргә ҡушылды.


text:
Фото:
«Башкортостандың социаль картаһы» федераль кимәлдә проблемаларҙы хәл итергә ярҙам итәсәк
Фото:
22 апрелдә Мәскәүҙә, Башҡортостан Республикаһының Тулы хоҡуҡлы вәкиллегендә, Башҡортостан Республикаһының Финанс министрлығы «Уралсиб» банкы менән берлектә РФ Үҙәк банкы Рәйесе урынбаҫары Татьяна Чугунова етәкселегендәге Үҙәк банк вәкилдәрен «Башҡортостандың социаль картаһы» проекты менән таныштырҙы.
Презентация сиктәрендә пластик карталар файҙаланып, халыҡҡа күрһәтелгән льготалар, хеҙмәтләндереүҙәр һәм субсидияларҙы иҫәпкә алыу буйынса автоматлаштырылған мәғлүмәт системаһының функциональ мөмкинлектәре күрһәтелде, дәүләт хеҙмәттәре күрһәтеү процесында банк карталарын ҡулланыу технологияһы хаҡында һөйләнеләр. «Башҡортостандың социаль картаһы» проекты эше менән Башҡортостан Республикаһы Вәкиллегендә урынлаштырылған ғәмәлдәге инфоматта таныштырҙылар.
Осрашыуға йомғаҡ яһап, Татьяна Чугунова, «Башҡортостан варианты башҡа төбәктәр проекттарынан күп яҡлы булыуы, бөтә ил кимәлендә мәсьәләләрҙе хәл итә алыуы менән айырыла», тип билдәләне.


text:
Яҡын Көнсығыш
Яҡын Көнсығыш (ғәр. شرق أدنى, фарс. خاور نزدیک, йәһ. הַמזרח הַקָרוֹב, төр. Yakın Doğu) — Көнбайыш Азиялағы һәм Төньяҡ Африкалағы регион исеме. Был исем европалылар тарафынан иң яҡын күрше көнсығыш регионына бирелгән.
Төп халыҡ: ғәрәптәр, фарсылар, төрөктәр, курдтар, йәһүдиләр. Халыҡтың ҙур өлөшө — мосолман, ләкин Яҡын Көнсығыш христианлыҡтың сығыш урыны. Яҡын Көнсығыш Европанан һәм Американан Азияға юл булып тора.
Климат ғәҙәттә ҡоро, бер нисә эре йылға бар һәм һуғарыу өсөн ҡулланыла. Төп нефть табыусы регион.


text:
16 майҙа Өфөлә йәйге лагерҙарға путевкалар йәрминкәһе үтә
16 майҙа Профсоюздар йортонда (Өфө ҡалаһы, Киров урамы,1) йола буйынса йәйге сәләмәтләндереү лагерҙарына путевкалар йәрминкәһе үтә, сараны БР Профсоюздар федерацияһы ойоштора. Унда предприятиеларҙың ҡаланан ситтәге балалар сәләмәтләндереү лагерҙары, республиканың муниципаль, дәүләт һәм профсоюз лагерҙары ҡатнаша.
Профсоюз ойошмаларына, шулай уҡ теләгән һәр кемгә балалар лагеры шарттары менән алдан танышыу, путевкалар алыуға килешеү төҙөү мөмкинлеген биреү йәрминкәнең төп маҡсаты булып тора. Был сара ата-әсәләргә һәм предприятиеларҙағы балалар ялын ойоштороусыларға лагерь етәкселәре менән аралашырға мөмкинлек бирә.
Путевкалар йәрминкәһендә ҡатнашыу өсөн заявкалар (347) 272-19-81 телефоны буйынса ҡабул ителә.


text:
Тегеранда республиканың Үҫеш корпорацияһы Ағиҙел индустриаль паркы менән таныштырҙы Фото: Башҡортостандың Үҫеш корпорацияһы сайты
Тегеранда республиканың Үҫеш корпорацияһы Ағиҙел индустриаль паркы менән таныштырҙы
Тегеранда республиканың Үҫеш корпорацияһы Ағиҙел индустриаль паркы менән таныштырҙы Фото: Башҡортостандың Үҫеш корпорацияһы сайты
ӨФӨ, 2015 йыл, 23 декабрь. /«Башинформ» мәғлүмәт агентлығы, Ксения Калинина/.
Тегеранда Башҡортостандың Үҫеш корпорацияһы Ағиҙел ҡалаһының индустриаль паркы менән таныштырҙы. 21 декабрҙә Рәсәйҙең «Сауҙа-сәнәғәт диалогы: Рәсәй — Иран» исемле тәүге милли сәнәғәт күргәҙмәһе асылды. Ул 23 декабргә тиклем эшләй. Рәсәй делегацияһы составында — компания, төбәк етәкселәре, эшҡыуарлыҡ вәкилдәре. Өс көнлөк программала эшлекле осрашыуҙар, ултырыштар һәм һөйләшеүҙәр ҡаралған.
Башҡортостандың Үҫеш корпорацияһында хәбәр итеүҙәренсә, бындай сара тәүгә ойошторола. Проектҡа илдең сәнәғәт һәм сауҙа министры Денис Мантуров етәкселек итә.
Күргәҙмә дүрт мең квадрат метр майҙанды биләй. Рәсәйҙең 35 компанияһы үҙҙәренең эштәрен һәм экспонаттарын тәҡдим итә. Рәсәй Сәнәғәт һәм сауҙа министрлығы экспозицияһы сиктәрендә республиканың Үҫеш корпорацияһы «Башҡортостандың төҙөлөш материалдары» индустриаль паркы менән таныштырҙы.
Индустриаль парк Ағиҙел ҡалаһында, Өфөнән 175 саҡрым алыҫлыҡта урынлашҡан. Майҙаны 223,88 гектар тәшкил итә. Уның составына дөйөм майҙаны 113 051,6 квадрат метр булған 72 бина һәм 76 ҡоролма инә.


text:
22 июндә Өфөлә Башҡортостандың йәш парламентарийҙары слеты үтә
22 июндә Өфөлә йәш парламентарийҙар – Башҡортостандың муниципаль райондары һәм ҡала округтары Советтары ҡарамағындағы Йәштәр советтары ағзалары слеты үтә. Бындай ҡарар БР Дәүләт Йыйылышы – Ҡоролтай ҡарамағындағы өсөнсө саҡырылыш Йәштәр йәмәғәт палатаһының икенсе ултырышында ҡабул ителде. Тәжрибә уртаҡлашыу, Башҡортостанда йәштәр парламентаризмын үҫтереү буйынса эшмәкәрлекте көйләү, Йәштәр советтарының республика Йәштәр палатаһы, дәүләт власы органдары, Йәштәр парламенттары ассоциацияһы һәм Дәүләт Думаһы ҡарамағындағы Йәштәр йәмәғәт палатаһы менән килешеп эш итеүен нығытыу слеттың төп маҡсаттары булып тора.
Слет алдынан Йәштәр палатаһы рәйесе Николай Самойленко, Палата комиссиялары рәйестәре Башҡортостандың 27 район һәм ҡалаһында Йәштәр советтары ағзалары менән күсмә ултырыштар үткәрҙе. Уларҙа йәштәрҙе борсоған бихисап көнүҙәк мәсьәләләр тикшерелде.


text:
Башҡортостан һөтө Волга буйы федераль округында иң арзаны булып ҡала
Башҡортостандағы 2,5-3,2% майлылыҡтағы айыртылмаған стерилләнгән һөт Волга буйы федераль округында иң арзаны булып ҡала. Бер литрҙың хаҡы республикала, статистиктар мәғлүмәттәренә ярашлы, уртаса алғанда 37 һум 5 тингә тиң. Округта ошондай уҡ майлылыҡтағы иң ҡыйбат һөт Киров өлкәһендә теркәлгән – 49 һум 46 тин.
Төп аҙыҡ-түлек продукттары араһында арзан хаҡтар буйынса республика исемлек уртаһында килә. Шулай итеп, иң арзан һыйыр ите Һарытау өлкәһендә — 215,22 һум, ә ҡыйбаты Мордовияла — 259,49 һум. Башҡортостанда уртаса алғанда бер килограмм һыйыр ите 241 һумдан һатыла.
Иң ҡыйбат сыр Пермь крайында – килоһы 273,61 һум. Иң арзан сыр Һарытау өлкәһендә — 223,73 һум. Башҡортостанда иһә бер килограмм сыр 262,44 һумға барып баҫасаҡ.
Һуңғы айҙарҙа бөтә төбәктәрҙә лә тауыҡ йомортҡаһына хаҡтар артыуы күҙәтелгән. Һөҙөмтәлә Башҡортостанда 30 ғинуарға ҡарата уларҙың ун данаһының хаҡы 36,12 һум булған. Дөйөм алғанда Волга буйы федераль округында йомортҡаларҙың хаҡы төрлөсә билдәләнгән: Мордовияла 31,6 һумдан һатылһа, Һамарҙа улар 42,16 һум тора.
Иң арзан икмәк тә Мордовияла – 22,18 һум, иң ҡыйбаты Пермь крайында – 33 һумдан ашыу.
Иң арзан продукттар буйынса Волга буйы федераль округында дөйөм алғанда Һарытау өлкәһе беренсе урында килә, Һарытауҙа 13 төп аҙыҡ-түлек продукты буйынса иң арзан хаҡтар теркәлгән. Ҡыйбат аҙыҡ-түлек буйынса рекорд, Башҡортостанстат мәғлүмәттәренә ярашлы, Пермь крайына тура килә. Бында бер юлы 18 төр тауар округ буйынса иң ҡыйбатлыһы тип табылған.


text:
Башҡортостанда Һауа десанты ғәскәрҙәре көнө билдәләнә
Бөгөн Рәсәйҙә Һауа десанты ғәскәрҙәре көнө билдәләнә. Икенсе йыл рәттән Башҡортостанда Һауа десанты ғәскәрҙәре ветерандары байрамды «Хәрби хеҙмәт бурысын үтәгәндә һәләк булған Башҡортостанда тыуып үҫкән десантсыларға» һәкәленә сәскәләр һалыуҙан башлай. Мемориал былтыр Өфөнөң «Тулҡын» паркында асылғайны.
— Бына инде икенсе йыл рәттән һәйкәл янында йыйылабыҙ. Йыл һайын десантсылар сафын әрменән ҡайтҡан яңы егеттәр тулыландыра, — тине «Республиканың Һауа десанты ғәскәрҙәре һәм махсус тәғәйенләнештәге отряды ветерандары» төбәк йәмәғәт ойошмаһы Советы рәйесе Марат Әҙеһәмов.
Байрам саралары Өфөләге Затон биҫтәһенең «Забельский» аэродромында дауам итә. Ҡунаҡтар өсөн театрлаштырылған тамаша, Эске эштәр министрлығының БР буйынса махсус тәғәйенләнештәге отрядының, спортсы-парашютсыларҙың күрһәтмә сығыштары, шулай уҡ Һауа десанты ғәскәрҙәре ветерандарының ижади коллективтары концерты әҙерләнгән.
Байрамда Бөйөк Ватан һуғышында Еңеүгә 67 йыл тулыуға һәм Рәсәй Һауа десанты ғәскәрҙәрен булдырыуға 82 йыл тулыуға арналған республика автоуҙышында ҡатнашыусыларға «Республиканың Һауа десанты ғәскәрҙәре һәм махсус тәғәйенләнештәге отряды ветерандары» төбәк йәмәғәт ойошмаһы Советының почет грамоталары тапшырылды.
Республикала бөгөнгө көндә 15 меңгә яҡын Һауа десанты ғәскәрҙәре ветераны иҫәпләнә.